Uren saneamendua - Obra Hidraulikoak\nHondakin uren Araztegiak (H.U.A.)\nHondakin uren arazketa prozesuak honako fase hauek ditu:\nTratamentu honetan, bere ezaugarri edo tamainuagatik ondorengo tratamenduetan arazoak sortuko duen materia kentzen da, operazio fisiko edo mekanimoak erabiliz. Materiaren zatirik handiena, ikusgarriena eta eragozpen gehien sor ditzazkeena kentzen da, alegia, solido handiak, hareak, koipeak, etab.\n2. Lehen mailako tratamendua\nTratamenduaren zati hau hondakin uretan dauden solido esekiak kentzean datza. Solido horietako batzuk materia organikoa dira, horregatik, kentzerakoan oxigenoaren demanda biokimikoaren / kutsadura kimikoaren murrizketa bat gertatzen da. Tratamentu hau aurrera eramateko, lehen mailako dekantagailuak erabiltzen dira; bertan, grabitatearen efektuari esker, solidoen banaketa gertatzen da.\n3. Tratamendu biologikoa\nTratamenu biologikoaren helburua da mikroorganismoen bitartez materia organikoa eraldatzea eta murriztea. Horrela, funtsezkoak diren mantenugaiak ere murrizten dira, adibidez, nitrogenoa. Dena den, fosforoa kentzeko hondakin urari gatza eransten zaio erreakzio bat sortuz eta ondorioz sedimentatuz.\n4. Ibaira edo itsasora isurtzea\nUra araztu ondoren ibaira edo itsasora isurtzen da. Isuritakoak ez du ingurune hartzailean inolako aldaketarik sortu behar.


Adobe-k Creative Cloud | aplikazio gehienak eguneratu ditu Mac-ekoa naiz\nCreative Cloud eguneratu egin da bere suite osoan ezaugarri berriak sartzeko\nCreative Cloud-en azaroko eguneratzea hemen dago, Photoshop eta Premiere Pro-ren, After Effects eta abarreko ezaugarri berriak barne. Adobek jada agindu zuen hori bere aplikazio nagusiak konpainiaren eguneratze planaren barruan, azaroan eguneratze handi bat ikusiko lukete.\nAdobe-ren aplikazio asko, Photoshop CC, Lightroom CC, Illustrator CC, InDesign CC eta Premiere Pro CC bertsio berriekin eguneratu dira ukipen gaitasunak Apple Force Touch trackpad-ak dituzten Windows tablet eta gailuetan erabiltzeko.\nHoriez gain eguneratze txikiak ere jaso dituzte Adobe bideoak editatzeko aplikazioak Adobe MAX-en iragarritako ezaugarri berriak. Adibidez, denen artean ezagunena, Photoshop CC, orain erabiltzaile interfaze berria, tresna barra pertsonalizagarria laneko gune gehiagorekin batera, gaitasun berriak Artboards-en eta Adobe Fuse CC-rekin integrazio estua du giza eredu errealistak sortzeko. 2D-n.\nIllustrator CC-k tresna berria dakar orain «Tresna zorrotzagoa» deitua 12 tresna eta panel konbinatuz gida interaktiboetarako hobekuntza eta gehigarri bakarrean. InDesign CC-k linean argitaratzeko eginbide berriak ditu.\nAdobe Premiere Pro-ra joaten bagara, Adobe-ren bideoak editatzeko software profesionala, eguneratu da UltraHD formatuetarako (DNxHR, HEVC H.265 eta OpenEXR) eta 4K eta 8K bideo edizioetarako laguntza zabalduta. Premiere Pro-ren Flow Time Optical Remapping tresnak mugimendu geldoa erabiltzea ahalbidetzen du trantsizio leunekin eta abiadura efektuekin kalitate handiko fotograma-tasa bihurketekin, nahiz eta HDR laguntza gaitu.\nAdobe After Effects CC bateragarria egin da aurten lehenago Premiere Pro-n sartutako Lumetri kolore doikuntzekin. Nirekin Lumetri kolore euskarria, Premiere Pro-n egindako aldaketak After Effects zerbitzura eraman daitezke.\nArtikuluaren bide osoa: Mac-ekoa naiz » Apple » Berri » Creative Cloud eguneratu egin da bere suite osoan ezaugarri berriak sartzeko\nNightmares from the Deep: the Siren's Call (Full), doan denbora mugatu baterako\nOS X El Capitan 5 beta 10.11.2 garatzaileentzat eta probatzaile publikoentzat eskuragarri


18/19 denboraldiko 4. jardunaldia: A, B, C, D multzoetako partiden atarikoak\nInter - Bartzelona, Atletico – Borussia eta Napoles – PSG, partida nabarmenenak\nGaur, azaroaren 6an, A, B, C eta D multzoei dagozkien laugarren jardunaldiko partidak jokatuko dira.\nMessi Bartzelonako deialdian sartu da. Argazkia: EFE\nReal Madrilek galdu egin du Moskun; Erromak eta Juvek garaipen errazak lortu dituzte\nTxapeldunen Ligak multzoen faseko laugarren jardunaldiari emango dio hasiera astearte honetan, A, B, C eta D multzoetan. Hartara, Bartzelonak Inter Milani egingo dio bisita, B multzoko lehen postua matematikoki ziurtatu nahian. Ernesto Valverde katalanen entrenatzaileak Messi deialdian sartu du, bi aste lesionatuta egon ostean.\nBere aldetik, Atleticok Borussia Dortmund izango du aurkari Wanda Metropolitano futbol-zelaian. Madrildarrek aurreko jardunaldian Alemanian jasotako jipoia (4-0) ahaztu nahiko dute, hurrengo faserako sailkapena bideratuta uzteaz gain.\nJardunaldi honetako beste norgehiagoka azpimarragarriena C multzoan dauden Napolesek eta Paris Saint-Germainek San Paolon jokatuko dutena da. Bien arteko aurreko neurketan italiarrek bina berdindu zuten Printzeen Parkean, eta, ondorioz, frantziarrek ia ezinbestekoa dute garaipena lortzea, hurrengo fasera sailkatu ahal izateko.\nAzaroaren 6ko norgehiagokak:\nMonako – Brujas (18:55ean)\nAtletico Madril – Borussia Dortmund (21:00etan)\nInter Milan –Bartzelona (21:00etan)\nTottenham – PSV Eindhoven (21:00etan)\nIzar gorria – Liverpool (18:55ean)\nNapoles – PSG (21:00etan)\nSchalke 04 – Galatasaray (21:00etan)\nPorto – Lokomotiv (21:00etan)


Goya sariak 2018: Pablo Berger zuzendariarekin elkarrizketa, "Abracadabra" lanaz\nPablo Berger: 'Izendapenek jokatzen jarraitzeko aukera ematen dizute'\nPublikatuta: 2018/01/31 09:24 (UTC+1) Azken eguneratzea: 2021/03/25 10:35 (UTC+1)\n"Blancanieves" filmarekin 2013an 10 Goya sari irabazi zituen bilbotar zuzendariaren azken filma, "Abracadabra", zortzi sailetan izendatuta ageri da otsailaren 3ko galaren atarian.\nLankideen zortzi bizkarreko dira zortzi izendapenak, Bergerren hitzetan. Argazkia: Iñaki Pardo.\nPablo Bergerrek ikusle 'irekiak' nahi ditu bere film berrirako\n2013ko Goya sarietan 10 garaikur bereganatu eta gero, Pablo Berger zuzendariak (Bilbo, 1963) hitzordua du berriz Espainiako zinemaren urteroko galarekin. Oraingoan, Abracadabra filmak eramango du bertara, Blancanieves-en aldean erabat ezberdina izanagatik “haren ahizpa” den filmak, osagai nagusi berak baitituzte biek, Bergerren hitzetan: “emozioa, umorea eta ustekabea”.\nOraingoan, zortzi sailetan izendatuta dago Abracadabra; besteak beste, Berger bera jatorrizko gidoi onenaren atalean, Antonio de la Torre gizonezko aktore onenaren atalean, Maribel Verdu emakumezko aktore nagusi onenaren atalean eta Jose Mota bigarren mailako gizonezko aktore onenarenean.\nAbracadabra-k zortzi izendapen lortu ditu Goya sarietarako. Zelan hartu dituzue? Espero zenuten halakorik?\nAurreko pelotoiko filmetako bat izatea magikoa da. Zortzi izendapenak oso ondo ari zara esaten dizuten lankideen zortzi bizkarreko lakoak dira.\nDenok atsegin ditugu laudorioak eta sariak, baina izendapenen forma hartu duen aintzatespen honen alderik onena da filmak ikusgarritasuna hartu duela berriz, eta, ondorioz, jende gehiagok ikusiko du Abracadabra aretoetan, DVDan eta plataformetan.\nEspero ote genuen? Ez, egia esan. Izendapenak lortzea loterian dirua atzera egokitzea bezalakoa da: jokatzen jarraitzeko aukera ematen dizu.\nZu zeu izendatuta zaude, jatorrizko gidoi onenaren atalean. Zerk bultzatu zintuen istorio hau idaztera?\nDuela hogeita hamar urte baino gehiago, zuzeneko hipnotismo ikuskizun batean izan nintzen, diskoteka batean. Nirekin zegoen lagunak bere burua boluntariotzat aurkeztu zuen sinesgogor, desafioa jotzeko asmoz.\nNi eta, batik bat, bera ezustean harrapatuta, berehala hipnotizatu zuten, eta ziplo erori zen. Ordudanik, “I’m a believer”, Monkees taldearen kantuak dioen moduan.\nIkusi dituzu jatorrizko gidoi onenaren atalean izendatuta dauden gainerako filmak (Estiu 1993, Handia eta Verónica)? Zer iruditu zaizkizu?\nIkusi ditut, noski; pantaila handian, gainera. Zoragarriak dira hirurak. Espainiar zinemaren “uzta” ederra egon da 2017an.\nJatorrizko gidoi onenaren atalean izendatuta dauden hiru filmak oso ezberdinak dira beraien artean, eta horrek agerian uzten du industriaren dibertsitatea: katalanez filmatutako drama txiki bat, euskarazko film epiko bat, beldurrezko ohitura-film bat eta Abracadabra genero nahasketa. Zer gehiago eska daiteke?\nBlancanieves-ekin hamar sari irabazi eta gero, aldatu da horrelako galei aurre egiteko aldartea?\nAlde batetik bai eta bestetik ez. Batetik, lasai joaten zara, zure apaletan hainbat goya dituzulako dagoeneko, baina, bestalde, kirioak dantzan edukitzen dituzu sabelean, pozgarria izaten baita beti zure pelikula Goya sariekin ohoratzea. Batez ere, izendatutako lantaldeetako buruek eta aktoreek “buruhandia” etxera eramatea nahi duzu.\nBlancanieves-en ostean, Abracadabra egin zenuen, erabat film ezberdina. Nahita bilatu zenuen tonu aldaketa muturreko hori?\nBlancanieves-en aurreko erantzuna da Abracadabra. Batak zuri-beltzezko kolore kontrastatua zuen, eta Abracadabra-n kolore saturatuak erabili ditugu. Blancanieves mutua zen, eta Abracadabra zaratatsua. Blancanieves melodrama gotikoa zen, eta Abracadabra komedia beltza. Eta horrela, ad infinitum.\nAbracadabra-ren abiapuntua lantalde tekniko eta artistiko berarekin Blancanieves-etik oso ezberdina izan behar zen filma egitea izen zen.\nBaina oso film ezberdinak izanagatik, Abracadabra eta Blancanieves filmak “ahizpak” dira, nire film guztietako osagai berak baitituzte: emozioa, umorea eta ustekabea.\nProiektu berririk baduzu esku artean?\nOraintxe bertan, Torremolinos 73-eko megafonoa eskuan daukat, eta jendeari oihuka ari natzaio, Abracadabra ikus dezaten. Nire filma saltzen ari naiz, Espainian eta mundu osoan. Azken hilabeteetan, Londresen, Parisen, Erroman, Miamin eta Bruselan egon naiz filma iragartzen.


SalvaVidas proiektua\tezagutza Urriaren 15 2002\t Ikusia 14342\nDesfibriladorea bihotz geldialdian erabiltzerakoan 112ra deitzeko gai den gailua garatzea. Desfibriladorearen ondoan mugitzen den terminalak biktimaren aurrean medikuarekin hitz egiteko aukera ematen du. Deitu 112 larrialdi sanitarioak koordinatzeko zentrora SOS botoi bakarra sakatuta. Gure terminalak Larrialdi Medikoetarako Zerbitzuari 112 deitzen dio, osasun langile batekin zuzenean hitz eginez. Instalazio erraza duen gailu berritzailea, merkatuan dauden kanpoko desfibriladore guztiekin bateragarria. Gailu honek geolokalizazio integratua eskaintzen du. Konexio terminalak indarrean dagoen araudia betetzen du.\nDesfibriladoreen droneekin garraiatzea geolokalizatutako bidalketetarako


Android ahots laguntzaileak ezagutzen dituzu? – KZblog\nAndroid ahots laguntzaileak ezagutzen dituzu?\nMugikor adimentsuak gero eta funtzionaltasun gehiago dituzte, eta hauen artean ahots laguntzaileak arrakasta handia izaten ari dira. Gero eta enpresa gehiagok laguntzaile mota hauek eskaintzen dizkigute.\nAndroid sistema eragileak laguntzaile pertsonalak garatu ditu azken aldi honetan. Hauen bitartez gure gailu mugikorra erabili dezakegu ezer idatzi gabe. Zure galderak erantzuteaz gain laguntzaole pertsonalak zuk agindutakoa egingo du: Emailak bidali, alarmak jarri, informazioa bilatu eta abar.\nEzagutu ahots laguntzaileak zure Android gailuarentzat\nGero eta ahots laguntzaile gehiago daude Androidentzat, KZBlog sarrera honetan Android ahots laguntzaile zerrenda bat aurkituko duzue.\nGooglen produktu bat da.\nLaguntzaile pertsonal adimentsua da, “Ok Google” soilik esaten badiozu zure galdera entzun eta erantzungo dizu, zure kontaktuei textu bat bidaliko die, zuretzako mezuak irakurri, abesti bat jarriko du zuretzat eta beste hamaika zeregin egingo dizkizu.\n3Dko lau laguntzaile birtualen artean aukeratu ahalko duzu, eta beraiekin ahotsaren bidez harremanetan jartzeko aukera izango duzu.\nAlarma bat jartzeko agindua eman, eguradi iragarpena eman, berriak entzun, deiak egin, SMS-ak bidali eta abar egin ahalko dituzu berarekin.\nBere interfacearengatik Vita, Androidentzat Siri-aren parekoa da, hau da, Applen mugikorren laguntzailea bezalakoa.\nMakina bat ekintza egiteko aukera izango duzu Vitarekin.\nKultura orokorreko galderak erantzungo dizkizu, eguraldiaren berri emango dizu, errezetak, deiak egin, kontaktuen telefonoak bilatu eta hauen informazio guztia emango dizkizu.\nPosta elektronikoetara mezuak bidali, Facebook eta twitter eguneratu, wifi-a eta bluetooth-a piztu edo itzali…\nLaguntzaile pertsonal honekin zure galderak erantzuteaz gain, beste ekintza batzuk egiten lagunduko dizkizu: Deiak egin, mezuak bidali, alarmak jarri eta helbideak bilatu, eguneko ekitaldi nagusiak azalduko dizkizu.\nGoizean pizten duzunean, egiten duen eguraldiaren arabera zer erropa jantzi aholkatzen dizu, eta jarraitzen dituzun blogen eguneraketen berri ematen dizkizu.\nAplikazio hau oso erraz erabili dezakezu.\nBere itsura eguneratu ahalko duzu, eta aurrekoak lez zure galderak erantzungo ditu eta ematen diozun aginduak bete ditu: Emailak bidali, alarmak jarri, jatetxeak bilatu, berriak ekaini, abestiak bilatu…\nSmartphonearekin ordainketak: Badakizkizu egiten?\nZure smartphonea Router Wifi batean bilakatu\nNork KZgunea| 2016-06-28T17:01:39+00:00\t2016/05/09|Informatika eta Teknologi berriak|Iruzkinik gabe


Udan Euskaraz, matrikula garaia - Olazti - Guaixe.eus\nUdan Euskaraz, matrikula garaia\nGuaixe 2019-04-01 09:44\nHaur taldea ludoteka ondoan.\nGaurtik apirilaren 12ra arte eman daiteke izena 012 edo 948 012 012 telefonoetara hots eginez.\nOlatzagutiko Udalak haurrendako udako goizeko euskarazko aisialdi eskaintza egin du, Udan Euskaraz. Aurten 2007 eta 2014 urte artean jaiotako haurrek eskaintzarekin parte hartzeko aukera izanen dute. Udalaren eskaintza garagarrilaren 24tik, San Juan egunetik, garilaren 18ra arteko astegunetan, 10:00etatik 13:00etara. Haurren gurasoek ordainketa izena emateko garaian egin behar dute, telefonotik edo diru sarrera zuzenean udalaren kontuan eginez. Azken aukera horren alde eginez gero, ordain agiria udaletxera eraman beharko da izen emate garaian.\nHaur batengatik 35 euro ordaindu behar dira eta familia bereko 2 haur edo gehiagogatik 58 euro ordaindu behar dira. Ekonomia egoera larrian dauden familiek ez dute ordainketarik egin beharko. Horretarako, Oinarrizko Gizarte Zerbitzuen txostena jaso eta horrekin udalari eskaera aurkeztu beharko diote. Izena eman duenak baja eman nahiko balu, dirua soilik matrikulazio garaian bueltatuko du udalak. Horretarako, 012an edo udalean jakinarazi eta gero. Epez kanpo egindako izen ematerik ez du onartuko udalak.


EAEn ekoitzitako eta kontsumitutako landare nagusietako produktu fitosanitarioen, mikotoxinen eta akrilamidaren azterketa\nFitosanitarioen, mikotoxinen eta akrilamidaren hondakinen irensketa potentziala ebaluatzea EAEko landare-ekoizpenean, ekoizpen-sistema ekologikoak eta konbentzionalak kontuan hartuta.\nFITOSANITARIOEN HONDAKINEI BURUZKO AZPIPROIEKTUA\nTratamendu fitosanitarioen bilakaera historikoaren eta etorkizunekoaren azterketa nekazaritza konbentzional, integratu eta ekologikoan.\nEAEn kontsumitutako elikagaietan fitosanitarioen presentzia zehaztea, jatorria, ekoizpen-sistema eta banaketa-kanalak kontuan harturik.\nIrensketa zehaztea EAEko kontsumo-taldeen arabera.\nAKRILAMIDARI BURUZKO AZPIPROIEKTUA\nPatata-barietateak beren akrilamida-aitzindarien mailen eta ongarritze nitrogenodunaren arabera sailkatzea.\nKafea eta ogi txigortua ekoizteko prozesuen sailkapena akrilamida ekoizteko potentzialari dagokionez.\nMIKOTOXINEI BURUZKO AZPIPROIEKTUA\nEkoizpen-sistemen, laborantzaren maneiuaren eta uzten arabera zerealetan (garia eta artoa) dauden eta izan litezkeen aflatoxina-mailak zenbatestea.\nAflatoxinen irensketaren ebaluazioa, EAEko merkaturatze-kanalak kontuan harturik.\nOnddo mikotoxigenikoen murrizketa EAEn Europar Batasunaren azken gomendio eta erregelamenduen arabera maneiatutako laborantza eta uztetan.


Amazonen garaia - andra.eus\nAmaia del Amo, 'Adaka', Durangoko Ezkurdiko erakusketa aretoan.\nMarisa Barrena7 urtarrila, 20200\nEz dago zertan museo handi eta famatuetara joan behar arteaz gozatu ahal izateko. Etxetik hurbil ere badago zer ikusi. Durangon, Arte eta Historia museoan ez eze, Ezkurdiko erakusketa aretoan ere aurki daitezke sormen lan interesgarriak.\nHorixe da behintzat niri egun hauetan gertatu zaidana. Amaia del Amo, ‘Adaka’ artista durangarraren ‘Sormen In Progress’ erakusketa ikusteko aukera izan dut eta disfrutatu egin dut, bai bertan ikusgai egon diren arte lanak ikusten, bai artistak bere lan prozesuari buruz eman dituen azalpenak entzuten.\nIkusgai egon diren akuareletako irudien eta mezuen loturek atrapatu egin dute, ‘Izarren hautsa egun batean’ edo ‘A pesar de todo, volverá florecer la primavera en nuestras almas rotas’ mezuen ondoan egon diren irudiak…Margolanetako koloreek berriz, energia eta indarra transmititu dute. Emakumeak ere presente daude Amaiaren obran; askatasunik gabeko emakumea, trenaren zain dagoena edota emakume librea. Iltzatuta geratzen diren irudiak.\nAmaiaren lanek ez dute titulurik. Apropos omen daude horrela. Ikusleak askatasun osoz imagina dezan aurrean ikusgai duenak iradokitzen diona. Askatasunaren oihartzuna entzun daitekeela iruditu zait. Naturaren presentzia sentitu…Erakusketan zehar artistak lanerako erabiltzen dituen materialak ere ikus daitezke: kuadernoak, dossierrak, liburuak. Gainera, 84 urteko bere amaren panpinak ere txertatu ditu erakusketan.\n“Prado museoko 1.160 margo lanetatik 7 baino ez omen daude emakumeek sinatuta, nahiz eta pinturaren artea emakume batek asmatu”\nPozgarria, Pinakoteka handietan ez bezala, gure erakusketetan emakumeen lanak aurkitzea. Adibidez, Prado museoan ikusgai dauden 1.160 margo lanetatik 7 baino ez omen daude emakumeek sinatuta, nahiz eta pinturaren artea emakume baten asmakizuna izan, Plinio Zaharrak idatzita utzi zuenaren arabera bederen. Haren esanetan Corintoko dontzeila bat izan zen lehen margolaria, mutil gazte batez maitemindua haren perfila margotu zuen horma batean kandela argitan, itzulerara arte gogoratzeko.\nHalere, oraintsu arte gizonek kontatu dituzte bizitzako gertaerak. “200 años de un mundo pintado por ellos” irakurri nuen oraintsu. Zorionez txiri-txiri badator aldaketa, behetik gora. Musak ez eze, margolariak ere baditugu erakusketetan. Zenbait feministak badatorrela “amazonen garaia” diote. Amaia del Amo izan daiteke horietako amazona bat. Ea museo handietara ere heltzen diren amazona margolari eta sortzaileok.\nEsperantzari leihoa zabaldu eta, bihar-etzi, Amaia del Amoren lanak ere pinakoteka handiren baten ikusiko ditugulako itxaropena geratzen zaigu. Bitartean, zorionak Amaia, jarraitu sormenaren xarma kutsatzen.\nEmakume nagusiek pairatzen duten biolentzia fisikotik psikologikora pasatzen da adinarekin <\nManifiesto feminista en favor de una Renta Básica >


Batasuna lehenik | Mundua | Berria\nUDAKO SERIEA. Mendebaldeko Balkanak, EBra bidean (V). Bosnia eta Herzegovina.\nHamazazpi urte dira EBko kide izateko prozesua abiatu zuela, baina barne arazoek behin eta berriz blokeatu dituzte aurrerapausoak. Horiek gainditzea giltzarri izango da.\nHerritarrak Bosnia eta Herzegovinaren Independentzia Eguna ospatzen, Sarajevon. EFE\nBosnia eta Herzegovinak badu berezitasun bat, Mendebaldeko Balkanetako gainontzeko estatuek ez dutena: bere barne antolakuntza administratiboa, eta etniek horretan duten pisua. Berezitasun horrekin lotuta dago politika nazionala, eta, beraz, berezitasun horren araberako abiadura du europar integrazioak. 1995eko Daytongo Akordioan zehazturikoaren arabera, herrialdea bi entitate konfederatutan dago banatuta: Bosnia eta Herzegovinako Federazioan —Federazio Kroaziar-Musulmana ere deitzen diote, eta lurraldearen %51 inguru hartzen du—, eta Bosniako Serbiar Errepublikan —lurraldearen %49 inguru hartzen du, eta herrialdeko biztanleen %40 inguru—. Eta bien artean dago Brcko barruti autonomoa, estrategikoki oso garrantzitsua, Bosniako Serbiar Errepublika bitan zatitzen baitu. Sistema konplexu horretan, etniarik garrantzitsuenek guztiz kontrako helburuak bete nahi dituzte: serbiarrak gehiengo diren Bosniako Serbiar Errepublikak autonomia handiagoa nahi du; kroaziarrek beste entitate bat sortu nahi dute, eta bosniakek botere zentralizatuagoa nahi dute. Hala, entitateetako gatazka horiek oihartzuna eta eragina izaten dute politika nazionalean: hiru politikarik osatzen dute herrialdeko presidentetza, etnia garrantzitsu bakoitzak berea baitu, eta horrek zaildu egiten du egunerokoa, batak besteari leporatzen baitizkio huts egiteak. Testuinguru horretan, batasunik eza da nagusi herrialdean, eta EB Europako Batasuneko kide izateko prozesuari eragiten dio bete-betean. Horixe bera ohartarazi zien Jean-Claude Juncker Europako Batasuneko presidenteak politikariei eta herritarrei, iragan otsailean Bosniako Parlamentuan emandako hitzaldian: «Adostasunik ezak paralisia dakar, eta paralisiak, berriz, beranta. Ezin dugu egonkortasun falta inportatu».\nEtnien arteko desadostasunen zerrenda luzean dago estatu kide bilakatzeko prozesua ere, eta horren erakusgarri da Milorad Dodik Bosniako Serbiar Errepublikako lehen ministroak, eta Bosniako presidentetzako kide bosniakak, Bakir Izetbegovicek, ez dutela asmorik auzi horren inguruko konpromisoetan parte hartzeko. Haatik, traba horiek oztopo nabarmenak bilakatu dira europazaleentzat, eta ondorio garbia utzi dute: hamazazpi urte dira Bosnia eta Herzegovinak estatu kide izateko prozesua abiatu zuela, baina, gaur-gaurkoz, ez du hautagai estatusik lortu. Leila Bicakcic Bosniako CIN Ikerketa Txostenetarako Zentroko zuzendariak BERRIAri azaldu dionez, hainbat elementuren ondorio da beranta, etxeko zein kanpoko iritziek eta jarrerek bultzatuta: «Uste genuen prozesua azkarragoa eta eraginkorragoa izango zela. Hainbat faktoreren konbinazioaren eraginez gaude egungo egoeran: Bosnia eta Herzegovinarekiko nazioarteko komunitatearen jarrera bateratu falta; herrialdearen egoerara egokitu gabe irtenbideak kopiatzea eta itsastea; gure politikariek hitzeman zutena betetzeko konpromiso falta; eta herritarren ezagutza demokratiko falta, aldaketak eskatzeko».\nEtniak eta entitateak\nEntitateen eta etnien arteko harremana giltzarria da Bosniako politikan. Bosnia eta Herzegovinako Federazioan bosniak musulmanak eta kroaziar katolikoak dira gehiengoa, eta Bosniako Serbiar Errepublikan serbiar ortodoxoak; Brcko barrutian, berriz, etnien populakuntza orekatua da. Denera, biztanleen %50,1 dira bosniakak, %30,8 serbiarrak, eta %15,4 kroaziarrak.\n«Ofizialki, Bosniak ez du lurraldearekin zerikusia duen barne gatazkarik. Administrazioaren antolakuntzaren ondorioz, herrialdea bi entitatetan eta hiru etnia taldetan dago banatuta. Azken urteotan, areagotu egin dira lurraldea entitate bakar batean batzeko ahotsak eta eskariak, kontrola bermatzea helburu. Berez, ez da lurraldetasunarekin zerikusia duen auzia, baina etorkizunean bidea ireki liezaioke aukera horri», uste du Bicakcicek. Lurraldetasunaren inguruko balizko gatazkak, beraz, are gehiago moteldu lezake prozesua. «EBren Mendebaldeko Balkanetarako estrategiaren arabera, 2030a da estatu kide bilakatzeko data, baina gobernuak prozesuan aurrera egiteko duen gaitasunaren araberakoa izango da».\nIzan ere, egungo egoera ez da positiboena Bosnia eta Herzegovinako europazaleentzat, CINeko zuzendariaren arabera: «Ez da erraza zehaztea zeintzuk diren herrialdearen espektatibak. EBk galdera eta eskari gehiago egin dizkigu, eta, berez, irailerako eman behar dizkiogu erantzunak. Prozesuari eusteko gai bagara, ziurrenik datorren urtean lortuko dugu hautagai estatusa. Estatus ofizialik gabe, zaila izango da aurrera egitea».\nZeregin horren arrakastari begira, Bicakcic kritiko agertu da nazioartearekin, eta arrazoi jakin batzuei erreparatu die egungo egoera eta aurrerapauso falta azaltzeko: nabarmenenak, Daytongo Akordioa konstituzio «sendoago» batekin ez ordezkatu izana, eta nazioarteak herrialdearekiko ikuspegi «argirik» ez izatea. Horren ondorioz, Bosniak ez du aurrerapausorik «bermatu», CINeko zuzendariaren iritziz. Argi mintzatu da: «Bosnia eta Herzegovina adibide garbia da: argi erakusten du zer ezintasun duen nazioarteak tradizio demokratikorik ez duten herrialdeetan eskua sartzen jarraitzeko, erreformetan sakontzeko eta Mendebaldeko demokrazia indarrean sartzeko». Alegia, horren ondorio zuzena dela estatu kide izateko ibilbidea.\nHamazazpi urteren ostean, herritarrek oraindik ez dute argi zeintzuk diren EBn sartzearen abantailak, ezta abantailarik ote duen ere. Izan ere, auziari buruzko eztabaida «ez zaio besteei gailentzen», eta «gutxitan» izaten da herritarren eskura; horregatik, Bicakcic ez dago guztiz konbentzituta herritarren ustearen inguruan. «Ez dut uste dakitenik zer den estatu kide bilakatzea. Jende arruntak egonkortasuna espero du, segurtasuna, goraldi ekonomikoa eta EBko estatuen gisako bizitza estandarra».\nPolitikariak, berriz, «isilik» daudela salatu du CINeko zuzendariak; ez dute prozesuari buruzko informazio handirik ematen, are gutxiago EBn sartzeari buruzko aukera eta espektatibei buruz. Hala laburbildu du egoera Bicakcicek. «Egia esanda, nire ustez, egungo espektatibak dira prozesu demokratikoak eta legea hobetzea, merkatu librea finkatzea eta garapen ekonomikorako aukerak zabaltzea».\nErrusia, Serbia eta Kroazia. Bosniaren inguruan dauden hiru estatu horiek interes handiak dituzte herrialdean, eta, beraz, horien araberako harremanak garatzen dituzte entitateekin eta etniekin. Moskuk arreta jartzen du serbiar ortodoxoak gehiengo diren Bosniako Serbiar Errepublikan: «Politikoki, Errusia errepublikaren anaia handia da, eta herrialdearen beste eremuetatik bereizteko ahaleginak babesten ditu. Ekonomikoki, Errusiaren eragina murritza da, eta inbertsioak gehienbat energiaren sektorean egin dira, enpresa pribatuen bitartez». Laburbilduz, oligarka errusiarren interesak defendatzeko lanetan izaten da Mosku, Bosniako hainbat enpresa pribatizatu ostean, Bicakcicek azaldu duenez.\nSerbiaren eta Kroaziaren kasuan, eragina beste mota batekoa da. Interes politiko eta lurralde gatazken ondorioz, bi herrialdeek Bosnia eta Herzegovinarekin duten harremana «oso konplikatua» da, CINeko zuzendariaren arabera. Izan ere, bi herrialde horiek Bosniako serbiarren eta kroaziarren interesak defendatzen jarduten dute, baita euren babesa bermatzen ere: «Bi herrialde horien eragina ohiko bizilagunen eragina baino harago doa».\nLitekeena da herrialdeek kanpoko presio horietan sakontzea, Bosnia eta Herzegovinan urriaren 7an hauteskunde orokorrak dituztela kontuan harturik. Hauteskunde Batzorde Zentralak egina du bozetarako deia, eta eguna finkatua du, baina hauteskundeak arautuko dituen legearen negoziazioen menpe dago, egun, hauteskunde horiek egitea. 2006an Auzitegi Konstituzionalak hauteskundeen legeko artikulu batzuk indargabetu zituenetik, bosniakak, serbiarrak eta kroaziarrak ez dira ados jarri lege berri bat adosteko hizketetan, eta, akordiorik lortu ezean, krisi konstituzional batean sar liteke herrialdea; besteak beste, aurrekontuen onarpena blokeatuko litzatekeelako.\nHori ez litzateke Bruselaren gustukoa, eta irtenbide baten beharraz ohartarazi du EBk. Federica Mogherini EBren atzerri politikarako burua argi mintzatu zen iragan maiatzean: «Hauteskundeak alderdikerien menpe egotea ez da aukera bat. Krisi konstituzional batean murgildu daiteke Bosnia eta Herzegovina». Bicakcic bat dator krisi konstituzional baten mehatxuarekin: «Ez bada hauteskunderik, parlamentua ez da osatuko, eta gobernuak ez luke funtzionatuko. Legeari buruzko desadostasunen atzean daude etnien arteko gatazkak». Bruselak arreta handiz jarraituko du auzi hori ere, estatu kide izateko prozesuan zeharkako eragina izango duelako.


Espainiako Medikuen Elkargoen Antolakundeak erasoei buruzko gida bat argitaratu du\nSendagileen aurkako erasoak saihesteko bidea agintaritzaren aurkako erasotzat hartzea da\nEspainiako Medikuen Elkargoen Antolakundeak sendagileen aurkako erasoak saihesteko jarduketa-gida bat argitaratu du, halakorik gertatuz gero eman behar dituzten pausoei buruzko orientazioa emateko. Halaber, Erasoen Behatokia martxan jarriko da aurreikuspenen arabera. Izan ere, osasunaren esparruko langileek jasandako indarkeria-gertakariek nabarmen egin dute gora azken hamarkadan.\nSendagileei egindako gomendioen artean nabarmentzekoa da komunikazio-estrategietan prestakuntza egokia izatearen garrantzia; izan ere, estrategia horiek lagungarriak dira enpatiazko erlazioa sortzeko, are erabiltzailearen igurikimenak betetzen ez direnean ere, eta baita sendagileak erabiltzaileari laguntza-sistemaren antolakuntzaren ondorio diren kexak non aurkeztu behar dituen adierazi ahal izateko ere.\nGainera, sendagileek prestakuntza espezifikoa izatea gomendatzen da arrisku-egoerak errekonozitzen jakin dezaten, eta ondorioz, gertaerei aurrea hartu ahal diezaieten. Beste gomendio batek sendagileei aholkatzen die hirugarrenen esku-hartzea eskatzea, gertaerak (eta arrisku-egoerak) lantokiko erantzuleei ezagutaraztea eta gertaerei buruzko beharrezko dokumentazioa (txosten medikoak, argazkiak, eta lekukoen, erasotzailearen eta bere laguntzaileen identifikazioa) jasotzea.\n2007. urteko irailaz geroztik Euskal Herriko Sendagileen Elkargo Ofizialak badauka medikuen kontrako erasoen aurrean jarduteko protokolo bat. Euskal Herriko Auzitegi Nagusiko Fiskaltzak, Arabako eta Gipuzkoako Probintzia Auzitegietako Fiskaltzek eta Araba, Bizkaia eta Gipuzkoako Sendagileen Elkargo Ofizialek adostutako protokolo hau aitzindaria da estatuan. Protokoloa sinatu zenez geroztik eraso fisikoak eta larderia larria bere eginkizunak betetzen ari den funtzionario publiko baten aurkako atentatu-delitutzat hartuko dira, eta hiru urteko kartzela-zigorra ekar dezakete.


Truke - Vikidia\nEmakumeak truke-merkatu batean.\nTrukea gauza bat eman eta haren ordez beste bat hartzea da; ekonomiaren esparruan, ondasun, produktu edo zerbitzuak dirurik erabili gabe eskuratzeko modu bat da. Hori gertatu ahal izateko, trukatzen diren gauzek antzeko balioa dutela adostu behar dute trukean parte hartzen dutenek.\nTrukearen jatorria[aldatu | aldatu iturburu kodea]\nTrukea Neolito garaian existitzen zen jada, duela 10.000 urte inguru, nekazaritzaren eta abeltzaintzaren agerpenarekin. Neolito aroa baino lehenago, gizakiak harrapakariak ziren, hau da, beraiek kontsumitzeko ehizatzen zituzten animaliak edo biltzen zituzten elikagaiak; eskuratzen zuten guztia behar-beharrezkoa zuten bizirik iraun ahal izateko, eta gainera azkar kontsumitu behar zuten, elikagaiak azkar hondatzen baitira; beraz, ezin zuten soberakinik eduki trukatzeko.\nNeolitoan, aldiz, nekazaritzaren eta abeltzaintzaren agerpenaren ondorioz, gizakiek soberakinak izaten zituzten batzuetan, bai eta denbora luzez kontserba zitezkeen elikagaiak eduki ere (gariak, arrozak eta horrelakoek denbora asko irauten dute hondatu gabe), edo jateko behar zituzten baino abere gehiago eduki zitzaketen. Soberakinak edukita, elikagai edo abere horiek trukerako erabiltzen zituzten, beste ondasun edo produktu batzuk eskuratzeko.\nBestalde, trukearen bidez eskura zitezkeen bizigaiak egonda, pertsona batzuek ez zuten nahitaez nekazaritzan eta abeltzaintzan lan egin beharrik, eta beste produktu batzuk ekoizten jardun zezaketen, hala nola buztinezko ontziak, metalezko erremintak edo armak, eta beren produktuak nekazari edo abeltzainei eskaini haien soberakinen truke.\nHorrela agertu zen lehen aldiz trukea, eta, harekin batera, jabetza pribatua eta aberastasuna. Izan ere, soberan dagoen ekoizpen kopurua aberastasunaren hasiera da: zenbat eta soberakin gehiago, orduan eta aberastasun gehiago.\nTrukean oinarritutako harreman ekonomikoen erreferentzia ugari aurkitzen dira Mesopotamiako testu zaharretan, K.a. 6000. urtean. Merkataritzari buruzko lehen erreferentzia idatziak dira. Merkatari sumertarrek Mesopotamiako nekazaritza eta abeltzaintza oparoko produktuak aldatzen zituzten harri edo metal preziatuen, zur baliotsuen, espezien edo oihalen truke, adibidez. Merkatari horiek ibilbide luzeak ere egiten zituzten, eta haien eskutik hirien eta lurraldeen arteko truke ekonomikoak hasi ziren. Trukerako oinarrizko produktu bat gatza izan zen, hainbat funtzio betetzen baitzituen, batez ere janariak kontserbatzeko; hain garrantzitsua zen, non pertsona baten lana ordaintzeko ere erabiltzen baitzen gatza (hortik datoz, adibidez, gaztelaniazko “salario” hitza).\nDiruaren agerpena[aldatu | aldatu iturburu kodea]\nAntzinako txanpon greziarrak.\nMerkataritzaren garapenarekin eta kontsumo-ondasun gehiago egon ahala, truke-sistema oso praktikoa ez zela ikusi zen:\nBatetik, trukearen bidez beti ez da aurkitzen nahi dugun produktua (adibidez, sandaliak egiten zituen artisau batek ogia erosi nahi bazuen, sandaliak behar zituen okin bat aurkitu behar zuen).\nBestetik, oso zaila izaten zen trukatu nahi ziren produktuen balioa zehaztea: zenbat artile eska daiteke ardo ontzi baten truke? Zein tamainakoa izan behar zuen pitxerrak? Behi batek gamelu batek adina balio zuen?\nBi arazo horiek konpontzeko, erreferentziazko produktu bat bilatu zen: salgai guztien balioak produktu horren arabera ezarriko ziren. Erreferentzia hori dirua da. Dirua, izan ere, trukeak errazteko balio duen bitarteko bat da. Pertsona guztiek adosten badute zein den diruak duen balioa, haren arabera erabakitzen da gainontzeko produktuen balioa ere.\nK. a. 3000. urte inguruan, Mesopotamian, asiriarrak eta babiloniarrak urrea, zilarra eta beste metal batzuk (kobrea, brontzea eta burdina) erabiltzen hasi ziren trukerako bitarteko ondasun bezala. Denborarekin, urrea eta zilarra nagusitu ziren, abantaila batzuk zituztelako: urriagoak ziren eta, horregatik, baliotsuagoak; bestetik, beste metalak ez bezala, urrea eta zilarra ez dira hondatzen edo herdoiltzen, eta denbora luzez gorde daitezke. Gainera, ezin dira faltsifikatu. Bakarrik, balio bat eman behar zitzaion halako urre edo zilar kantitate bati, pisuaren arabera. Horrela sortu ziren metalezko txanponak, dirua alegia.\nDirudienez, K. a. VIII. mendean erabiltzen hasi ziren lehen txanponak ondasunak eta zerbitzuak ordaintzeko. Dena den, txanponen erabilera asko zabaldu bazen ere, gizarte pobreetan trukeak denbora luzez jarraitu zuen.\nTrukea gaur egun[aldatu | aldatu iturburu kodea]\nDenboraren bankuaren agiri bat.\nTrukea ez da desagertu harreman ekonomikoetan. Are gehiago, teknologia berriei esker, Interneti esker bereziki, gero eta gehiago erabiltzen da gaur egun. Pertsona askok erabiltzen dituzte trukerako aplikazioak, ondasun edo zerbitzu batzuk beste batzuen ordez eskuratzeko. Erabiltzen ez ditugun gauzen bitartez nahi ditugun beste produktu batzuk eskuratzeko modu merke bat da.\nPertsonen artean ez ezik, enpresen artean ere zabaltzen ari da trukearen erabilera beraien arteko harreman ekonomikoetan. Trukea aukera on bat da, adibidez, enpresek saldu ezin dituzten produktuei irteera emateko prezioak jaitsi gabe.\nBeste truke mota bat ere sortu da: denboraren bankuak. Denboraren bankuak parte hartzen dutenek era guztietako zerbitzu edo lanak egiten dituzte (itzulpenak, iturgintza-lanak, haur-zainketa, konponketak, etab.), baina ez diruaren truke, baizik eta lan-ordu batzuen truke; gero, denboraren bankuan "irabazi" dituzten orduen truke, bertan parte hartzen dituzten beste pertsona batzuen zerbitzuak jasotzen dituzte. Honelako sareetan, beraz, denbora da ordainketaren balio erreferentziala, dirua izan beharrean.\nOrrialdearen azken aldaketa: 19 otsaila 2021, 14:43.


Gaimaz S.A. - Sarrera\n1990. urtean sortzen da EXCAVACIONES GAIMAZ, S.A.. enpresa, Markina-Xemeingo udalerrian. Bere hasieran enpresaren jarduera, bideak eta basabideak sortzeko hondaketan oinarritzen da, baita ere baso-berritze eta tratamendua bezalako basalanetan ere. Enpresa hazten doan bezala, GAIMAZ-ek bere ekintzaren lan-eremuak zabaltzen doa eraikuntzaren sektorera, eremu honetan kualifikazio gorena eskatzen duten obrak burutuz.\nGAIMAZ gaur egun, Obra Zibilean (azpiegiturak, urbanizazioak, lur mugimenduak, bideen eraiketa, etab.), Ekosistema eta gune degradatuak eraberritzen, baso lanetan eta ingurugiro zerbitzu ezberdinetan espezializatua dago.\nEremu hauetan lortu duen esperientziari esker, kualifikazio altuko lantaldea eta eremu hauei egokitutako enpresa egitura lortu du.\nKalitatearen aintzat hartzea\nGAIMAZ-ek batez ere, Sektore Publikora bideratutako ekintzak garatu ditu, hala ere antzeko berezitasunak dituzten lanak ere gauzatzen ditu eremu pribatuan. Urteetan zehar, Sektore Publikora zuzentzeak Diputazioei, Udaletxeei eta erakunde publikoei lan ugari egiteko aukera eman dio, BIZKAIA, ARABA eta GIPUZKOA probintzietan.


Hilaren 11tik ez dago COVID-19agatik positiborik Oarsoaldean : Oarsoaldeko Hitza\nHilaren 11tik ez dago COVID-19agatik positiborik Oarsoaldean\nOsasun Sailak atzoko 00:00etan koronabirusaren eraginaren gaineko txostena zabaldu du gaur. Horren arabera, eskualdean ez da infektatu berririk izan azken orduetan. Hilaren 11tik ez dago positibo berririk.\nOndokoa, herriz herri, gaixo kopurua (parentesi artean, maiatzaren 17ko datuekiko aldea). Bertan agertzen den zenbaki orokorra martxoaren 18tik antzemandako positibo baieztatuen datu metatua da, PCR kasuena eta test azkarrena. Litekeena da horietatik gehienek senda-agiria jaso izana.


Administración – 45 orrialdea\nAzaroaren 6 eta 14an Franciso Elias Valenciaren bisita jaso genuen gure eskolan. Francisco, El Salvadorreko “Co Latino” izeneko egunkariaren zuzendaria da, horrez gain, El Salvadorreko Unibertsitate Nazionaleko eta Unibertsitate Teknologikoko irakaslea da ere. Gure lurraldean, bira bat egin du “El Salvador Elkartasuna” erakundearen eskutik hainbat herrietako eragileekin egonik. Horien artean, bi momentuetan erratutxo bat hartu […]\n2014 Kulturartekotasun Proiektua\n24 de uztaila de 2014 por Administración\nIkasturte honen hasieran eskolako irakaslegoa “El Salvador Elkartasuna” ONGko ordezkariekin elkartu zen eskolak 2006 urtetik aurrera eramaten ari den Kulturartekotasun Proiektuaren inguruan informazioa emateko, batez ere eskolan berriak diren irakasleek proiektua ezagut zezaten. Horrez gain, ONGko kideek hainbat ideia eman zuten ikasturte honetan aurrera eraman ahal izateko. […]\nEtxeberri eta Donostira ateraldia\nUdaberri honetan A/G ereduetako ikasleek egin dituzten 2 ateraldietan asko disfrutatu dute: Lacturale behitegira (Etxeberrin) eta Donostira.\nKategoriak: Lehen Zikloa Etiketak: ateraldiak, salidas


Arma, Tiro, Bammm!. Joan Mari Irigoien Aranberri. Elkar.eus\nEgilea: Joan Mari Irigoien Aranberri\nArma, Tiro, Bammm!, Joan Mari Irigoien Aranberri: “Hamzak, beraz, leherketa hura zuen jada buruan: izango ez zuen, bada, puntuari begira zegoela musika hura etorri bazitzaion, bamm bamm-bamm… musika hura, bai, gorputzean ere sentitzen zuena, bere gorputza zuhaitz bat balitz bezala, zainak adartzat zituena eta bere bihotz hura fruitutzat; bihotz hura, soka bakarreko lautak bezala, bamm-bamm-bamm egiten zuena, sistoleak eta diastoleak bat eginik; musika hura, segundo gutiren buruan erabateko bakera eraman zuena: BAMMM!”\nHari bi nobela bakar berean: batetik, Bereibarko familia bat (Gipuzkoa eta Bizkaia arteko alegiazko herria) bizibidez eskopeta-lantegi bat daukana; bestetik, Balad al Xams-eko (Ekialde Hurbileko balizko herrialdea) beste familia bat, gerra ahaztu baten ondorioak nozitu beharko dituena; modu paraleloan kontatzen zaizkigu batzuen nahiz besteen pozak eta nekeak, eguneroko kontu xeheak eta Historia markatzen duten gertakari handiak, XX. mendeko bigarren erdian hasi eta gaur arte. Hari biek, halabeharrez, bat egiten duten arte. Ez da ohikoa arma trafikoa gaitzat hartzea eleberri batean; irakurlearen gogo-bihotzak inarrosteko asmo osoz egin du Joan Mari Irigoienek, eta helburu horri begira erabili bere artearen tresna guztiak. Hiru ezaugarriok nabarmendu daitezke egilearen lanean: hizkuntzaren erabilera zaindu eta ederra, hainbat istorio sortu eta kateatzeko fabulazio-ahalmen itzela, eta gure gizarteko gai minberak ukitzeko kontzientzia etikoa.


2019ko bigarren lauhileko honetan, animalien elikagaiei buruzko 106 jakinarazpen egin dira. Horietatik 22 alertak izan dira, 57 informazio-jakinarazpenak eta 27 mugan egin diren ukapenak.\nEgindako kontrol motari dagokionez, 34 jakinarazpen Mugako Ikuskapen Postuek (MIP) egin dituzte; 44, berriz, pentsuen ekoizpen-kateko zenbait arlotan egindako kontrol ofizialek; 24, autokontroletan detektatu dira eta industriak berak egin ditu; eta, azkenik, 4, bezeroen kexek eragin dituzte.\nProduktuen arabera, lehengaiei dagozkie jasotako jakinarazpenen % 50, laguntza-animalientzako pentsu eta produktuei % 33, loditzeko animalientzako pentsu konposatuei % 8 eta gehigarri eta aurre-nahasketei % 9.\nJakinarazpenetan zerikusia izan duten produktuei dagokienez, honako lehengai hauek nabarmendu dira, hurrenkera honetan: kakahueteak (14), arrain-irina (12), maskotentzako pentsuak (12), txakurrentzako mastekagarriak (9), koltza-produktuak (9) eta soja-produktuak (7).\nInformazio gehiago: Txostena –bigarren lauhileko laburpena 2019 RASFF (pentsuak)


Tauriac (Lot) - Wikipedia, entziklopedia askea.\nCanton of Bretenoux (en)\n44° 54′ 23″ N, 1° 46′ 33″ E / 44.9064°N,1.7758°E / 44.9064; 1.7758Koordenatuak: 44° 54′ 23″ N, 1° 46′ 33″ E / 44.9064°N,1.7758°E / 44.9064; 1.7758\nBilhac, Liordres, Bétaille, Carennac, Gintrac, Girac, Prudhomat eta Puybrun\n215 (%50) 203 (%47.2)\nTauriac (frantsesez eta ofizialki: Tauriac) Okzitaniako udalerri bat da. Administratiboki Frantziako Lot departamenduan dago, Okzitania eskualdean. 2013an 371 biztanle zituen.\n2007an Tauriac udalerrian erroldatutako biztanleak 371 ziren. Familiak 155 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 66 seme-alabarik gabeko familiak ziren, 49 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 263 etxebizitza zeuden, 152 familiaren etxebizitza nagusia ziren, 104 bigarren erresidentzia ziren eta 7 hutsik zeuden. 214 etxeak ziren eta 10 apartamentuak ziren. 152 etxebizitza nagusietatik 127 bere jabearen bizilekua ziren, 17 alokairuan okupaturik zeuden eta 7 doan lagata zeuden; 2 etxek bi gela zituzten, 27 etxek hiru zituzten, 50 etxek lau zituzten eta 73 etxek bost zituzten. 104 etxek euren parking plaza propioa zuten azpian. 68 etxetan ibilgailu bat zegoen eta 75 etxetan bat baino gehiago zituzten.\n2007an lan egiteko adina zuten pertsonak 233 ziren, horien artean 152 aktiboak ziren eta 81 inaktiboak ziren. 152 pertsona aktiboetatik 137 lanean zeuden (80 gizon eta 57 emakume) eta 14 langabezian zeuden (6 gizon eta 8 emakume). 81 pertsona inaktiboetatik 37 erretiraturik zeuden, 17 ikasten zeuden eta 27 "bestelako inaktibo" gisa sailkaturik zeuden.\n2009an Tauriac udalerrian 155 unitate fiskal zeuden, 350 pertsonek osaturik. Pertsona bakoitzeko diru-sarrera fiskalaren mediana urteko 16.728 euro zen.\n2007an zeuden 14 komertzioetatik, 1 material elektrikoaren fabrikazioko enpresa zen, 5 eraikuntza enpresak ziren, 1 ibilgailuen saltze eta konpontze enpresa zen, 2 ostalaritza eta jatetxe enpresak ziren, 1 finantziazio enpresa zen, 1 higiezinen enpresa zen, 2 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 igeltseroa zen, 1 zurgina, 3 argiketariak eta 2 jatetxeak.\n2000. urtean Tauriac udalerrian 19 nekazaritza-ustiategi zeuden, 207 hektarea erabiltzen.\nPuybrun (1,5 km)\nGintrac (1,6 km)\nGirac (2,8 km)\nPrudhomat (3,4 km)\nLiourdres (3,7 km)\nCarennac (3,8 km)\nMultimedia: Tauriac (Lot)\nBNF: 15261054m (data)


Lanbide heziketa ingelesez, berriro ere etxea teilatutik –\nCarlos Gimeno kontseilariak berriro ekin zion martxoan argi distiratsuz betetako titular bati, oraingo honetan “Nafarroan aurrekaririk gabeko eskaintza” eta “Atzerriko hizkuntzetan egindako eskaintza; ingelesez, zehazki” iragarri zituen. Titular honek egundoko zifrak ditu, baina ez du inolako argudio-euskarririk, zirrara mediatikoak besterik bilatzen ez duena.\nBaina errealitateari helduz, Gobernu batek horrelako eskaintza garrantzitsu bat egiten duenean, gero ikasgeletan gauzatu behar da; eta, kasu honetan galdera, hurrengoa da: Kontseilari jauna, benetan gauzagarria al da?\nPrentsaurrekoan, Kontseilariak hezkuntza-mugarri berri bat aipatu zuen: ingelesa Nafarroako Lanbide Heziketako irakaskuntzetan sartzea produkzio sektoreen eskariari erantzuteko formula gisa. 360 ikaslek baino gehiagok prestakuntza, partzialki, ingelesez egiteko aukera izanen dutela esan zuen. Hala ere, diskurtso honetan ezinbesteko ardatz baten falta sumatzen da, hots, irakasleena. Kontuan hartu al da irakasleen iritzia modulu horiek ingelesez eskaintzeko? Atzerriko hizkuntza horretako irakasleek duten ezagutza-maila aztertu da modulu espezifikoak emateko? Zein hizkuntza-maila eskatuko da ikasgaiak talde elebidunetan garatzeko?\nGarrantzi gutxi dute PAIrekin izandako gertaerek eta duela gutxi Castejongo ikastetxe publikoa programatik atera berri izanak. Eta garrantzi txikiagoa du Hezkuntza Departamentuak inolako laguntza pedagogikorik gabe horrelako lanpostuak bere gain hartzen dituzten irakasle kontratatuen egoerak\nDiotenez, harri berarekin estropozu egitea gizakiak bakarrik egin dezakeen akats bat dela; hala ere, tamaina horretako erabakiak alde bakarretik, aurreikuspenik gabe, azterketarik gabe, irakasleei entzun gabe, negoziazio edo kontsulta sindikalik egin gabe, errazagoa da berriz ere leku berean iraultzea.\nEra berean, gogorarazi nahi dugu Nafarroako Irakaskuntza Publikoa Hobetzeko Itunak jasotzen duela espezialitate jakin batzuetan eta espezialitate jakin batzuetan euskarazko eskaintza zabaltzeko behar diren neurriak aztertuko direla. 2018tik zain gaude. Era berean, materialak prestatzeko edo itzultzeko orduak edo baliabideak emanen zaizkiela aipatzen da, bai eta zikloen ezarpenak behar duen aurreikuspena eginen dela ere ziklo horiek emateko langile kualifikatuak izan daitezela. Teoria argi dago, praktika ez hainbeste.\nHorrelako eskaintza bat egin aurretik exijitzen dugu testuingurua aztertzea, materialak aukeratzea, profesionalekin hitz egitea eta oinarrietatik hastea, teilatutik izan beharrean. Hezkuntza Departamentu eta Nafarroako Gobernuaren ardura da modulu elebidun horiek sustatzeko duen gaitasuna aztertzea, Lanbide Heziketan eskuratzen diren edukien eskurapena eta gaitasunen garapena oztopatu gabe.\nUxue Lasa Villak eta Raúl López Ekaik\nhezkuntza, ingelesa, Lanbide Heziketa, nafarroa


Euskal Nekazarien Batasuna - "Famili izaerako euskal baratzagintza sektorearen alde"ko Manifestua aurkeztu dute\nFamili izaerako euskal baratzagintza sektorearen alde\nEuskadiko nekazal sektoreko eragileok, Arabako Espejo herrian instalatu nahi duten baratza ustialeku erraldoiaren aurrean dugun aurkako jarrera kaleratu nahi dugu, gure ustean, egungo Euskal baratza sektorerako mehatsu larria suposatzen duelako.\nHori dela eta, hauxe DIOGU:\n1.- Proiektuari buruz hiru urtetako zurrumurruak entzun ostean eta orain gutxi, Jaurlaritzak antolatutako batzarrean, enpresa sustatzailearengadik jasotako informazioa jaso ostean, egungo ekoizleak tomatearen ekoizpenean espezializatutako proiektuarekin topatu dira non, bere sustatzaileen izaera enpresariala eta bere dimentsioa, 60.000 metro karratutako hiru fase, kontuan izanik ,argi ikusten da proiektuak ez duela zerikusirik sektorearen gehiengoak eta, teorian bederen, Administrazioak babesten duen Familia Nekazaritzarekin.\n2.- Familia Nekazaritzako eredua da nagusi gure artean, ez bakarra, eta lurraldean zehar sakabanatuta dauden milaka familia ustialekuz osatuta dago non elikagaien ekoizpenari, bere giza eta ingurumen ekarpenak gehitzen zaien.\n3. – Euskadiko baratza sektorea ere familia ustialekuaz osatuta dago eta nagusiki, barazki gutxi batzutan oinarritua (tomatea, letxuga, piparra eta gindilla), lau barazki hauek direlarik gure egungo baratza sektorearen bizkar hezurra. Horrexegatik uste dugu, are gehiago etorritako agentearen tamaina ikusirik, bere etorrerak gure ustialekuen errentagarritasuna kinka larrian ipintzen dituela. Enplegu berriak sortuko dituela promesaren aurrean, are gehiago proiektuaren automatismoa altua kontuan izanik, argi dugu, sor ditzazkeen beste horrenbeste edo gehiago suntsituko dituela egungo ustialekuetan.\n4.- HISPALUS proiektua EROSKI banaketa katearen eskutik dator , bera baita tomatea erosiko lukeena, hori bai, hemendik aurrera, tokiko ekoizpena edo Euskal jatorrizkoa bezala eta hain zuzen horrexegatik, gure ustean, proiektuak eragin larria izango du egungo ekoizle sektorearengan. Bestalde, gure ustean, EROSKIk proiektuari emandako babesa zeharo inkoherentea da, tokiko ekoizpenaren aldeko politikarekin.\n5.- Euskal administrazioaren inkoherentzia salatu nahi dugu, Familia Nekazaritza publikoki babesten duen bitartean, bere bitarteko eta azpiegiturak, NEIKER barne, Familia Nekazaritzarekin zeharo uztarezina den proiektuaren zerbitzura ipintzean eta bide batez, administrazioak proiektuaren kapitalean, HAZILUR funtsaren bitartez, hartzeko duen asmoagatik.\n6.- Behean sintazen dugun ekoizleen ordezkariok gure herrien landa garapenarekiko konpromezua azpimarratu nahi dugu eta bereziki, proiektua kokatu nahi duten eskualdearen garapenarekin. Hori bai, gure ustean, landa garapena Familia Nekazaritzan oinarritu behar da, populazioa errotuz eta gero, lehen sektorean oinarrituz, tokiko eta eskualdeko ekonomiaren dibertsifikazioa sustatu.\n7.- Proiektuaren agerpenak eta bere inguruan sortutako eztabaidak egungo baratza sektorearen benetako egoera azaleratu du eta aldi berean, ekoizleak eta administrazioen arteko elkarlanaren beharra utzi du agerian, egungo egoera hobetu eta indartzeko baina baita ere, etorkizunari begirako oinarriak finkatzeko, hain zuzen ere, gazteak inkorporazioen bitartez sektorea biziberritzeko.\nHonenbestez, behean sinatzen dugunok, gure EZEZKO borobila agertu nahi dugu HISPALUS proiektuaren aurrean eta Eusko Jaurlaritzari eskatzen diogu berretsi dezala Familia Nekazaritzaren aldeko apustua, ez dezala proiektuan partehartu eta ez diezaiola, legeak markatzen duenetik at, inongo babes berezirik eskeini. Honezaz gain, dei egiten diogu Jaurlaritzari has dadila, ekoizleekin batera, baratza sektorerako etorkizuna oparoa irabazteko lanketan urratsak ematen.


'Go!azen'-en azkeneko atala, saioaren historiako ikusiena | Bizigiro | Berria\n'Go!azen'-en azkeneko atala, saioaren historiako ikusiena\nAraban, Bizkaian eta Gipuzkoan %9,2ko ikusle kuota bereganatu zuen joan den ostiraleko atalak. 2019an euskarazko telesail berri bat iritsiko da ETB1era.\nGo!azen telesaileko aktoreak ETB\nOstiralean amaitu zen Go!azen telesailaren denboraldia —ETBko telesail bakarra, gaur egun—. Datu bikaina bereganatu zuen, inoizko onena: %9,2ko kuota —euskaldunen artean, %21,8koa—. 4-12 urteko neska-mutikoen artean %38,5eko kuota lortu zuen. Eta 13-18 urte arteko nerabeen artean, %45,7koa. Gainera, 135.000 herritarrek egin zuten uneren batean emanaldiarekin. Bost urte baino gehiago ziren euskarazko telesail batek ez zituela hain datu onak lortzen.\nDenboraldi honetan telesailak %5,8ko batez besteko kuota lortu du —aurreko denboraldian baino 1,7 puntu gehiago—. Euskaldunen artean, %15,6ko kuota bereganatu du Pausokaren fikzioak. 4-12 urte arteko neska-mutikoen artean liderra izan da, %43,2ko kuotarekin.\nOstiral honetan eta hurrengoan telesailaren inguruko bi saio berezi emango dituzte, 21:00etan. Bestalde, hilaren 21ean Bago!az musika lehiaketa hasiko dira ematen; iaz bezala, lehiaketako irabazleak Go!azen telesaileko atal berrietan parte hartzeko txartela lortuko du.\nETBko zuzendari Edu Barinagak Eusko Legebiltzarrean gaur iragarri du ETBk bi telesail berri izango dituela: gaztelaniazko telesail bat egingo dute ETB2rako, Mediapro ekoizpen etxearekin eta Telemadrid kate autonomikoarekin elkarlanean. Bestetik, 2019. urteari begira, topaketa bat antolatu zuten duela egun batzuk ekoizpen etxeekin, eta, orain, hamar ataleko euskarazko telesail bat egiteko proposamenak jasoko dituzte. Horrenbestez, 2018an euskarazko telesail bakarra Go!azen-ek izaten jarraituko du, baina datorren urtean fikzio berri bat iritsiko da.


Eskola jangelak, jasotzeko erein | LAB SINDIKATUA\nIrakaskuntza Sukalde eta garbitzaileak Eskola jangelak, jasotzeko erein\nEskola jangelak, jasotzeko erein\nIolanda Formoso eta Zuriñe Andres\nLABen Eskola Jangeletako Batzordea\nEskola-jangelen eraldaketari buruzko eztabaida guztion agendetan dagoen gaia da, pil-pilean dagoena komunikabide, plataforma, ikastetxe, familia, langileen artean… LABek agortutzat ematen du egungo eredua eta jangelak herriaren eraldaketa eta eraikuntzarako tresnak izan daitezela proposatzen du.\nZergatik proposamen hau. Herri edo jendarte baten eraikuntzan hezkuntza da elementu zentrala, eraldatzeko transmititu. Egungo heziketa ereduak “zerbitzu osagarria” deritzo jangelari, ondorioz, gure umeak “erabiltzaile” deitzen dituzte\nEgungo hezkuntza sistemen antzera, sistema kapitalistaren tresna dira, inposatua, patriarkarra eta zapaltzailea. Kapitalak nahi duen jendarte ereduaren jarraipenerako erabiliak dira.\nGure nortasunaren kontrako filosofiak elikatzen dituzte, zenbait alderditatik. Kudeaketa inposatua da, ez du aukerarik uzten ze elikagai sartu behar den zehazteko. Zein enpresekin lan egin behar den ere inposatzen du, jangeletan ezarri beharreko ratioak eta lan baldintzak. Datu bitxi moduan ikastetxe kontzertatuak aipa ditzakegu, kudeaketa zuzeneko araudian sartu gabe daudenak eta hala ere, kudeaketa zuzeneko hornitzaile berdinekin lan egiten dutenak. Enpresa berdinak, baldintza berdinak. Iruzurragatik botatako eta ebazpen zain dagoen 18 milioi eurotako isuna jaso duten enpresak dira (Auzo Lagun, Cocina central Goñi, Cocina central Magui, Eurest colectividades, Eurest Euskadi, Tamar Las Arenas, Gastronomía cantábrica eta Gastronomía Vasca).\nElikadurari dagokionez, bertoko elikagaiak sartzeari uko egiten zio. Horrela gure ingurua, produktuak, ekoizleak eta gure izaera ezagutu ahal izatea ezerezean uzten da. Gainera, jateko modua bateratzen da: beti berdina. Egokienak ez diren sukalde-teknikak erabiltzen dira: prijituak, saltsak, egina izan denetik ordu batzutara berriro berotu behar den katerineko janaria. Soberan dagoen janari asko botatzen da, egoera ekonomiko prekarioan larrian dauden pertsona eta familiak elikatzeko erabil zitekeena.\nJangelak espazio fisiko bezala hartuta, ikastetxeetako sukaldeak desagertzen dira, bazkaltiarren kopuruak gora egiten du egoera ekonomikoa dela eta, askotan txiki geratu diren espazioetan kontzentratzen dira, txandak ezartzen dira, erlaxatua izan beharko lukeen unea estresagarri bihurtzen dutenak (presek agintzen dute), jangelak aska bihurtuz.\nLangileei dagokienez, LABek ez du onartzen egungo banaketa jangela eta gainontzeko egitasmo hezitzailearen artean. Lan hezitzailea ezin da 12etan bertan behera utzi eta 15etan berrartu. Gainera, ez dugu onartzen langileak azpikontratatzerik; funtzio berdinak, baldintza berdinak, enpresa berdina. Egoera zatikatzaile eta diskriminatzaile honekin amaitu beharko litzateke.\nKalitatezko hezkuntza sistemak kontuan hartu behar du tresna hau eta bere osagaiak. Langileak funtsezkoak dira transmisioan, eta ez dugu bereizketarik egiten, guztiok hezitzaile garela uste dugulako.\nOinarrizko adierazpen honetatik, ezinbestekoa da langileak modu egokian trebatzea, ez soilik higieneari dagokionez, ikasleekiko harremana indartzearekin lotutako guztian baizik. Ratioak arreta ona emateko egokiak izan daitezela zaindu beharko litzateke, euren lan hezitzailea onartuz eta euren ikusezintasunarekin amaituz.\nEgungo sistemak patriarkatuaren ereduari eusten dio. Langileen %95 emakumezkoa da eta honekin transmititzen dena da amaren figurari dagokiola jaten ematea. Sektore feminizatuetako lan-baldintzak ezartzen dira hemen: lanaldi murritzak, prestakuntza falta, gaindimentsionatutako ratioak, aitortza profesional falta edo soldata prekarioak. Lanaldiak murriztu egiten dira ikasturte hasiera eta amaieran, enpresen beharrizanen arabera.\nGuzti honen nabarmen uzten du egungo sistemak pentsarazten duela emakumeek etxean “laguntza bat” ematearekin konformatu behar dutela, eta egungo egoera sozio-ekonomikoan, horrela izateari utzi dio familia askotan.\nHezkuntza sistemari dagokionez, aurretiko erreformen kasuan bezala (LOGSE edo LOE), LOMCE ere inposatu egin digute. Berriro ere heziketa eredu uniformizatzaile, zentralizatu eta inposatuak, inola ere gure nortasunera egokitzen ez direnak. Heziketa erreformak biharko langileak sortzera bideratuta daude: merkeak, prekarioak, otzanak, kontsumistak… Ez dira lagungarriak ezta familia, ikasle eta langileen konfluentziarako gune moduan aitortzeko ikastetxea.\nHoni lotuta, herri moduan ditugun beharrizan guztiak beteko dituen hezkuntza eredu propioaren eraikuntzaren alde egiten du LABek.\nEAEn, 267.498 ikasle daude lehen eta bigarren hezkuntzan (133.539 kontzertatuan eta 133.959 publikoan), eta %19ak jasotzen du jangelako beka.\nKezkatuta eta lanean gaude eskola-jangelen egoeraren inguruan, LABek bere aldaketa proposamena abiatzen du eta hezkuntza sisteman presente dauden eragile guztiekin lanerako mahaia martxan ipintzea proposatzen du.\nEgoera zenbait alderditatik aztertzea proposatzen dugu eta hiru ardatzetan aukerak aurkeztea: elikadura, eredua eta lan-baldintzak, honekin lotutako politika publikoek langunduta etorri behar duela ulertuta (hezitzaileak, laboralak, ingurumen-aldetikoak, sozialak…), gure burujabetzatik eraikiak. Bihar jasotzeko gaur ereinez.\nEAEko Hezkuntza Saileko sukaldari eta garbitzaileen kontsolidazioa exijitzea eta hitzarmen berria negoziatzea uztargarriak dira\nGarbitzaile eta sukaldarien ordezkapenak bete gabe jarraitzen du EAEko Hezkuntza Sailak\nEskoletan lanaldi jarraia ezartzeak jantokietako ehunka emakume langile kalean utziko dituela salatu dugu Nafarroako Hezkuntza Sailean\nSalatzen jarraitzen dugu EAEko Hezkuntza Saileko sukaldari eta garbitzaileen ordezkapenak ez direla betetzen\nBizkaiko Eraikin eta Lokalen Garbiketako langile guztiak dei egiten ditugu ekintza-batasunaren...


Pribatutasun politika La Perla Pentsioa\nAbenduaren 13ko Norbere Datuen Babeserako 15/1999 Lege Organikoa (LOPD) betez, www.pensionlaperla.com web orria erabilita guri emango dizkiguzun datu pertsonalak isilpean erabiliko ditugula eta fitxategi automatizatu batean sartuko ditugula jakinarazi nahi dizugu. Fitxategia La Perla Pentsioarena da, Loiola kalea 10 1º - 20007 Donostia - San Sebastián, Gipuzkoa. La Perla Pentsioak behar bezala emana du izena Datuen Babeserako Espainiako Agentzian (www.agenciaprotecciondatos.org).\nZure datu pertsonalak galdesorta elektronikoa dagoen web orrian esandakoa egiteko erabiliko ditu La Perla Pentsioak. Era berean, erakunde honek datuok gorde egin ahal izango ditu zure eskaerari erantzun ahal izateko edota gure jardunari buruzko informazioa bidatzeko (bai ohiko postaz, bai posta elektronikoz), betiere zure intereseko izango delakoan; kontrakoa jakinaraziko ez bazenigu, behintzat.\nLa Perla Pentsioak jakinarazi nahi dizu zure sarbide, zuzenketa, ezabaketa eta oposizio eskubideak erabil ditzakezula LOPDen aurrez ikusita bezala. Horretarako, gutun ziurtatua edo antzekoa ondoko helbidera bidali beharko duzu zure hartzea kreditatzeko, baita zure NANaren fotokopia ere: San Joan kalea, 6, 20003 PK Donostia, Gipuzkoa.\nLa Perla Pentsioak bezeroen eta erabiltzaileen gaineko informaziorik edota daturik hirugarren pertsonei ez die saltzen, uzten, alokatzen edota transmititzen, inolaz ere.\nLa Perla Pentsioak web orrian ez duela cookies delakorik erabiltzen jakinarazi nahi dizu\nLa Perla Pentsioari emandako datuak egiazkoak direla bermatu behar du erabiltzaileak, eta bere gain hartu beharko du, gainera, datuak aldatuko balitu La Perla Pentsioari jakinaraztea. Erabiltzaileak bere gain hartu beharko ditu, era berean, La Perla Pentsioari edota beste hirugarrenen bati gezurrezko datuak erabiltzeagatik, zehatzak ez direnak edo eguneratu gabeak erabiltzeagatik eragindako kalte-galerak. Pribatutasun-politika honen arabera, erabiltzaileak hirugarren pertsonen daturik ez du sartu behar baldin eta haren baimena ez badu aldez aurretik. Hala egingo balu, erabiltzailearen ardura izango litzateke.\nAdin txikikoak diren haur eta gazteek gurasoen edota tutoreen onespena behar dute datuak La Perla Pentsioaren web orriari eman ahal izateko.\nLa Perla Pentsioak datu pertsonalen legez kanpoko aldaketa, galtzea, trataera edota sarbidea ekiditeko hartu beharreko neurriak hartuta ditu; kontuan hartuta uneoro teknologiaren egoera, gordetako datuen natura eta datu horiek dituzten arriskuak, bai giza jarduerarenak, bai medio fisiko edo naturalak eragindakoak. Dena de, erabiltzaileak jakin behar du Internet segurtasun neurriak ez direla menderaezinak.\nLa Perla Pentsioak berea du pribatutasun-politikako irizpideak aldatzeko eskubidea; lege aldaketa bat delako, jurisprudentzia aldaketa delako, edo enpresaren praktika aldatu delako. La Perla Pentsioak aldaketaren bat egingo balu web orrian argitaratuko du; hala indarrean den pribatutasun-politikaren berri jakin ahal izango du erabiltzaileak. Edonola ere, erabiltzaileekin den harremana web orrira sartzerako garaian indarrean den araudiak aurrez ikusten duenaren araberakoa izango da.\nWeb orri honetan dauden galdesortak betetzeak zera esan nahi du: erabiltzaileak baimena erabat ematen duela datu pertsonalak La Perla Pentsioaren fitxategi automatizatuan sartzeko aipatutako erabilera izan dezaten.\nWeb orri honetan den ikus-entzunezko material guztia, erregistratutako markak edo jabetza intelektualari dagokion edozein elementu La Perla Pentsioarena dira, eta autoreen eskubideen babesa dute. Debekatua dago materiala aldatzea, kopiatzea, uztea, transmititzea eta zabaltzea horretarako baimenik izan ezean. Web orri honetako materiala ezin da aldatu, saldu, merkatuan ipini, erabili edo banatu irabazi asmoarekin.


Espainiak hamar urtean gas-emisioen %15 murriztu beharko du Europako konpromisoak betetzeko | Consumer\nEspainiak hamar urtean gas-emisioen %15 murriztu beharko du Europako konpromisoak betetzeko\nHamabostek emisio-eskubideen salerosketarako erregimena ezartzen duen zuzentaraua aztertuko dute gaur\nEspainiak negutegi-efektuko gasen urteko emisioak %15 murriztu beharko ditu 2012ra, Europako konpromisoak bete nahi baditu, Espainiako iturri diplomatikoek adierazi zutenez.\nEuropako Batasuneko (EB) hamabost herrialdeetako ingurumen-ministroek gaur eztabaidatuko dute Kyotoko Protokoloan onartutako mekanismoei dagokienez emisio-eskubideen salerosketarako erregimena ezartzen duen zuzentaraua aldatzeko proposamena.\nEBk konpromisoa hartu zuen Kyoton atmosferara isuritako gasen emisioa% 8 murrizteko 2012rako, 1990eko datuekin alderatuta. 1997an, Hamabostek erabaki zuten Batasuneko zer herrialdek murriztu beharko lituzketen beren emisio-mailak, eta zeinek handitu litzaketen. Une hartan, Espainiak bere kuota gehienez ere %15 igotzea onartu zen.\nHala ere, azken txosten nazionalek erakutsi dute Espainiak zifra hori gainditu duela eta gaur egun 1990ean baino “25 eta 30 artean” dagoela, iturri berberek adierazi zutenez, hurrengo urteetan emisioak murrizteko plan estrategikoak jarri behar direla martxan.\nEuropako Batzordearen proposamenak baimena ematen du, alde batetik, emisio-eskubideen salerosketa hamabosten artean egiteko, baita estatu kideen eta beste herrialde garatu batzuen artean ere. Gainera, Kyotoren ondoren lortutako nazioarteko akordioekin bat etorriz, estatu kide batek bere enpresek beste herrialde batzuetan egiten dituzten gas-murrizketez baliatzeko aukera izango du, baldin eta Nazio Batuen erakunde independente batek ziurtatzen badu.\nBestalde, herrialde garatuenek nazioarteko egiaztapen-mekanismo bat jarriko dute martxan 2008tik aurrera, nahiz eta Hamabostek gaur eztabaidatuko duten neurri hori 2005era aurreratzea beharrezkoa den.\nEra berean, EBn desadostasunak daude hirugarren herrialdeetako europar proiektuei buruz, eta etorkizunean onartu ahal izango dira. Alde horretatik, herrialde kide batzuek jatorri nuklearrekoak edo presa hidraulikoak eraikitzearen ondoriozkoak onartzea nahiko lukete.\nAzkenik, azpimarratu behar da Espainiak eta Batasuneko beste herrialde-talde batek uste dutela beharrezkoa dela “basoko hustubideak” deiturikoak sartzea, zuhaitzak landatzea sustatzen duten baso-sartzeen bidez; izan ere, zuhaitzek anhidrido karbonikoa xurgatzen dute hazten diren bitartean.\nemisioak gases-eu konpromisoak


Edozein ikaslek matrikulari uko egin diezaioke, eskabidea aurkeztuz gero matrikula egin duen urteko abenduaren 31 baino lehen. Arrazoi justifikaturik gabe egiten badu eta hurrengo ikasturtean berriro matrikulatu nahi badu, berriro hartu beharko du parte onarpen-prozesuan.(Idazkaritza itxita egonez gero, matrikulari uko egiteko imprimakia kanpoko buzoian utzi dezakezu, ate ondoan).\nMaiatzaren 1etik aurrera, ordea, istripu edo gaixotasun larriren bat izan eta gertakizun hori egoki justifikatu duten ikasleek soilik egin ahal izango dute uko. Uko egiteko eskaera onartzeko ezinbestekoa da ikaslearentzat guztiz ezinezkoa izatea azken ebaluazioko probak egitera joatea, eta ordurako ikasleak proba horietakoren bat egin ez izana.\nMATRIKULARI UKO EGITEKO ESKARIA


Angkor - Wikipedia, entziklopedia askea.\nAngkor (khmereraz អង្គរ, batzuetan Yasodharapura izenez ezaguna) Khmer Inperioaren antzinako hiri garrantzitsu bat izan zen, IX eta XV. mendeen artean. Haren hondakinak Siem Reap hiritik gertu daude, Siem Reap probintzian, Kanbodian. UNESCOk, Gizateriaren Ondare izendatu zituen 1992an.\nGunea berriki berreskuratu da oihanetik, Angkor Wat tenplua izan ezik, Vishnu jainko hinduistari eskainia, duela mende askotatik hona, monje budistek mantendutakoa.\nAngkor sanskritozko hitza da, hiriari erreferentzia egiten diona; thom eta wat gaur egungo khmererazko hitzak dira. hurrenez hurren, "handi" eta "tenplu" esan nahi dute. Horrela, beraz, Angkor Thom Hiri Handia dela uler daiteke eta Angkor Wat, Tenpluaren Hiria. Tenpluen antolaketa eta eraikuntza ulertzeko, komeni da Meru Mendiaren jatorri sinbolikoa begiratzea, jainkoen egoitza eta unibertso hinduaren erdigunetzat hartzen dena.\nGune nagusien kokapen planoa.\nEremuak garrantzi handiko hainbat gune arkeologiko ditu:\nErrege legendunaren terraza\nRoluos (Hariharalaya), 10 km hego-ekialderatz\nIśvarapura, 20 km ipar-mendebalderantz\nAngkor Munduko Zazpi Mirari Berrien lehiaketan zerrendatu zen, baina ez zen aukeratua izan.\n(Ingelesez)Siem Riep Hiria, Siem Reapen webgune ofiziala\nGizateriaren ondare: 668-001\nGizateriaren Ondarea Kanbodian\nAngkor • Preah Vihear tenplua\nOrriaren azken aldaketa: 22 urtarrila 2022, 04:50.


Menu: HomeDonostia Open INN— Zer da Donostia Open INN?— Donostia sustapenaren rolaNola parte hartuBerriakKideakErronka— Retos activos— Retos finalizados\nZer da Donostia Open INN?\nDonostia sustapenaren rola\nErronka bakoitza 4/6 astez egongo da jendearentzat irekita. Erronka ixten denean, Donostia Sustapenak denbora bat hartuko du iruzkinak eta iradokizunak berrikusteko eta ideia egokienak hautatzeko. Ideia horiek planteatutako erronkari erantzuteko egokitasunaren arabera eta ideiek hiriari ekarriko dioten onuraren arabera garatuko dira.\nBehin ideiak argitaratutakoan, bilerak antolatuko dira gako-pertsona eta -antolakuntzekin kontzeptuak ideia funtzionaletarantz garatzeko, azken etapa batean ideia haiek hirian proiektu pilotu gisa aplikatzeko helburuarekin.\nDonostia Open INN komunitate osoa informatuta edukiko dugu web-orriaren bitartez.\nDONOSTIA OPEN INNPlataforma irekia hiriarentzako\nPlataforma hau Donostia Sustapenak egin du, hau da, berrikuntzaren bitartez, ezagutzaren sorkuntza eta eraldaketaren bitartez eta sareko lanaren bitartez hiria sustatzen eta hiriaren garapen ekonomiko iraunkorra bideratzen diharduen udal sozietate publikoak. Donostia Open INN Sustapeneko berrikuntza-estrategian txertatuta dago eta, horren ondorioz, DonostiaINN berrikuntzako online plataforman sartuta. DonostiaINN plataformak agente berritzaileen komunitatea eta berrikuntzarekin zerikusia duten hiriko zerbitzu eta jarduera guztiak hartzen ditu.


Gosea Afrikan - Basamortukoak\nLehorte gorriaren atzaparretan harrapaturik gelditu da emakume gaztea, tximeleta, armiarma-sarean bezala.\nBular ahitutik zintzilik, haur mamua.\nEtsipenak aspaldi lapurtu zion irribarrea, lurraren zaurietan landareak, banan-banan, galdu zirenean. Etxabereen oinazea etorri zen ondotik, eta ezerezak irentsi zituen ahuntzak, ardiak, astoak eta gamelu bakanak. Basamortuko haizeak barreiatu zituen, gero, han-hemenka, gorpuzkinak.\nBadaki, orain, euren txanda dela. Leun estutu du amak, bihotzaren kontra, txorikumea baino arinagoa den haurraren hasperena. Minak minari erakutsi dio bidea, tristurak tristurari.\nEz dute begi-bihotz ahulduek berotegi-efektuaz sekula ezer aditu, ezta berotze-globalaz ere. Euri tanta bat ez duela aspaldi sentitu baino ez daki ama afrikarrak, jainkoak eskutik utzi dituela baino ez.\nZarpailetan bildutako hezurduren besarkada baino ez dira ama-umeak gaur, gosearen itzal beltza nagusitzen ari den Afrikan. Patuak alde batera utzitako hondarrak baino ez, pantailaren baten bestaldetik, gogaiturik, “déjà vu”-a bailiran begira dituztenentzat.


Irekia Eusko Jaurlaritza - Gobierno Vasco :: Arriola sailburuak eta Ermuko alkateak hitzarmena sinatu dute,\nEtxebizitza, Herri Lan eta Garraioetako sailburuak, Iñaki Arriolak, eta Ermuko alkateak, Carlos Totorikak, lankidetza-hitzarmena sinatu dute, Abeletxeko sektore batean bizitokiak eraikitzeko.\nSustapenean, 57 zuzkidura-bizitoki eraikiko dira (apartamentuak), aldi baterako errentako erregimenean. Lehentasunez, gazteei zuzenduta egongo dira, baina ez dira baztertuko beste behar batzuk.\nHitzarmenean, besteak beste, konpromiso hauek jasotzen dira: Ermuko udalak doan eman eta lagako du Abeletxe sektoreko 6. zenbakiko partzela, 1.000 metro karratukoa. Hori horrela da, udalbatzako talde guztiek aho batez hartutako erabakiaren arabera. Erabaki hori abenduaren 22an egin zen osoko bilkuran hartu zen. Horrez gain, udalak % 95erainoko hobaria aplikatuko du sustapen honen alde eraikuntzen, instalazioen eta obren gaineko udal-zergaren kuotan, obra hori interes berezikotzat edo udal-onurakotzat hartu delako. Gainera, hori justifikatzen duten gizarte-arrazoiak ere badaude.\nErmuko Udalak eraikuntza-proiektuak idazteko lizitazioa egin zuen, eta proiektu horiek idatzita eta prest zeuden. Eusko Jaurlaritzak sustapen honetan parte hartzeko izandako elkarrizketen ondorioz, erabaki da udalak, lursailekin batera, idatzitako proiektua ere ematea Eusko Jaurlaritzari, izapideak arintzeko eta baliabideak optimizatzeko. Eusko Jaurlaritzak proiektu horien kostua ordainduko dio udalari.\nEtxebizitza Sailak ahalik eta arinen kontratatu eta egikarituko ditu 57 apartamentu horiek eraikitzeko lanak, idatzitako eta bere garaian 'Proimersa' udal-sozietate publikoak kontratatutako proiektuen arabera. Halaber, urbanizazio-obra osagarriak egingo ditu.\nObrarako kalkulatutako aurrekontua, guztira, 6,2 milioi eurokoa da, eta proiektuaren kostua 369.000 € ingurukoa da.\nDagozkion lizitazio-izapideen ostean, obrak aurten hastea aurrez ikusi da, eta obrak amaitzeko 30 hilabeteko epea kalkulatu da. Hala ere, hori guztia obrak egiteko deituko den lehiaketa publikoan zehaztuko da.\nProiektatutako eraikinak sestra gaineko 3.971 m2-ko azalera eraikia dauka, 1.000 m2 inguruko partzela baten gainean.\n57 apartamentu eraikiko dira, eta apartamentu bakoitzak gela 1, egongela, sukaldea eta bainugela izango ditu. Batez besteko azalera 42 m2 erabilgarrikoa izango da apartamentu bakoitzeko. Apartamentu bakoitzarentzat aparkaleku-plaza bat aurrez ikusi da.\n57 apartamentuetatik, 2 egokituta egongo dira elbarritasuna duten pertsonentzat.\nel alcalde de Ermua, Carlos Totorika


Arantxa Iturbe: «Bizitza kontatzeko modu bat ere bada ironia» - Kultura - Berria\nArantxa Iturbe. Idazlea\n«Irratilaritza» du bizibide, baita bizipoza ere Arantxa Iturbek (Alegia, Gipuzkoa, 1964). Irratian 33 urte daramatzan arren, Euskadi Irratiko Arratsean saioa hasi aurretik oraindik ere urduri jartzen dela aitortu du. «Uste dut hori sentitzen ez dudan egunean utzi egingo dudala, ze ardurak sortzen dizun urduritasun bat da; urduri jartzen naiz, eta ez nuke nahi urduri ez jarri». Hala ere, egunero gozatzen duela dio, lanbidea berak bezala ulertzen duten lankide-lagunak dituelako alboan, artistak elkarrizketatzen eta kultur gaiak jorratzen dituelako, eta entzule «konplizeak» dituztelako. Mundu txikiak sortzea delakoan, uhinetan konbertsazioaren artea gehiago praktikatzearen aldekoa da. Eta horixe egiten du berak mikrofonoaren aurrean, bi aldeetan.\nMikrofonoaren beste aldean jarri da oraingoan bere beste bokazioaz, literaturaz, hitz egiteko, eta hari buruz ere pasioz mintzo da. Hitz gutxirekin ahalik eta gehiena esateko erronkaz, pertsonaiez eta haien ezinez... Irakurleen konplizitatea topatzeak «poza bikoiztu» egiten badio ere, poza ja ordura artekoan, prozesuan datorkiola dio. Gozatu du Honetara ezkero (Susa) liburuko narrazioak idaztean ere. «Honetara ezkero edo Hemendik aurrera da kontua», dio ipuinetako batean pertsonaia batek. Esaldi hori izan liteke liburuko 29 narrazioak lotzen dituen haria. Iturbek halako egoeretan jarri baititu bere pertsonaia gehienak. Ipuin laburrak dira, hitz gutxiren bidez irakurleari bere istorioa eraikitzeko amuak ematen dizkiotenak. Ironiaz bustiak. Eta hemendik aurrera horren alde egitea iradokitzen dutenak.\n2006koa duzu aurreko narrazio liburua, Kontu-jaten (Alberdania). Zerk animatu zaitu berriz ipuinekin plazara ateratzera?\nGogoak. Ipuinak aspalditik neuzkan buruan; hori dute ona, oso laburrean eta oso momentuan idatz daitezke, baina aspalditik daude zurekin; esango nuke liburu honetako gehienek ia bizi osoa daramatela nire buruan. Urte asko pasatu nituen argitaratu gabe, seguruena izu eszenikoagatik, plazaratzea ere ez zaidalako gustatzen. Kuriosoa da, ze barreraren beste aldean lan egiten dut, eta urteekin pentsatu dut oso ondo egindako aukera bat izan dela: ez zait erantzutea gustatzen, galderak egitea gustatzen zait. Badakit zure lan bat defendatu behar duzunean erantzunak eman behar dituzula, eta oso deseroso sentiarazten nau. Nire bokazioa bestea da. Ipuinak sekula ez dira erantzunak emateko, galderak airean uzteko baizik. Baina kasu honetan gogoa nuen. Koadernoa zuri atera berri zen, elkarlan batetik. Eta esan nuen: «Zerbait neure-neurea egin nahi dut, behar dut eta momentu honetan gogoa dut». Eta zoro moduan hasi nintzen idazten. Baina, tira, erantzun laburra da gogoak eman zidala, eta ederra da gogoak ematen dizuna egin ahal izatea. Ez da beti lortzen [irribarrez].\nOrotara, 29 narrazio bildu dituzu liburuan, laburrak guztiak. Istorio bat kontatzeko, neurri laburrean kabitzea ez al da zailagoa?\nNik uste dut baietz. Badaukat inpresioa laburrean idaztea oso gutxietsia dagoen lan bat dela, ze badirudi nobela luze bat idaztea dela benetako gauzak, gauza serioak idaztea. Nik arnasa luzean hasteko ez dut eragozpenik, baina tentatzen nauena edo desafio moduan bizi dudana da juxtu ahalik eta laburrena kontatu ahal izatea. Batetik, ariketa pertsonal moduan gustatu egiten zaidalako, eta, bestetik, irakurleari nolabaiteko erronka bat jartzeko. Nik nahiago ditut printzak, neronek osatu pertsona horren biografia, une horretako egoera edo dena delakoa. Estilo kontu bat da, gustu kontu bat. Bestetik, luzean eginda badaukazu, horri kentzea batzuetan mingarria da.\n«Bonsai ipuinak» deitu izan diezu, kimatze prozesu horren irudi modura. Gustura aritu zara horretan, ala mingarria ere izan da?\nNik disfrutatu dut, ikaragarri! Ez dut sekula bonsai bat egin; ez dakit bonsai batekin disfrutatuko nukeen, ze esaten dute sufriarazi egiten zaiela. Baina ipuinek ez dute bizitzarik, eta ez diezu sufriarazten.\nGorka Arrese editoreak, berriz, ipuin «bizkorrak» deitu zituen. Bat zatoz definizio horrekin?\nOso definizio polita iruditu zitzaidan, eta, gainera, harrotasun puntu bat sentiarazi zidan, bizkorra-k dituen bi esanahiengatik: ez da bakarrik azkar doazela, baizik eta bizkor, inteligentziarekin loturik. Tira, pentsatu nahi dut bi zentzuetan esan zuela [irribarrez].\nIdazketa prozesua ere bizkorra izan al da? Nola aritu zara?\nIdazketa bera bai. Martxoan deitu nion [Arreseri] ipuin batzuekin hasita nengoela esanez, eta azaroan argitaratu zen liburua. Ordurako, esango nuke ipuinen erdiak zerbait idatzita baneuzkala, baina buruan neuzkan gehiago. Idazteko ez duzu denbora asko behar; pentsatzeko behar duzu denbora asko, edo aldaketak egiteko.\nKimatzeak hartu dizu denbora.\nBai, pentsatuta neukan hori nola jarri, formak pentsatu, nondik hasi eta bukatu... askotan niretzako jolas hutsa diren gauzak.\nBehin kentzen hasita, izenik ere ez dute pertsonaiek.\nHori gerora egindako ariketa bat da. Hasieran batzuek bazuten; uste dut bi ipuinetan mantendu ditudala izenak, ezinezkoa nuelako kenduta ulergarri egitea. Beste batzuk izenik gabe sortu nituen, irudipena dudalako izenek ikaragarri markatzen dutela istorioa. Bakoitzak gure istorio eta izenak ditugu buruan, eta izen bat entzutean, ja eraikitzen dugu horren inguruan pertsonaiaren ez fisikoa bakarrik, baita izaera ere. Eta iruditzen zitzaidan horiek kenduta askoz ere biluziago geratzen zirela pertsonaiak, eta gertaerei edo esaten zutenari inportantzia handiagoa ematen niela. Bueno, jolasak dira.\nEman dezake izenak eta lekuak zehaztea, deskribatzea, narrazio baten ezinbesteko osagaiak direla, baina zuretzat ez dira.\nNiretzat, ez. Nobela mota batean, bai, eta lekuak ere garrantzitsuak dira, baina, hemen, batez ere pertsonak daude, eta haien ezintasunak, eta iruditzen zait horiek hemen edo han oso antzekoak behar dutela izan. Pertsonetan arreta jartzen dudanean, pertsonetan ari naiz jartzen, eta ez hainbeste inguruan duten horretan, ez zait garrantzitsua iruditzen.\nHasieran, buruan zenituenean, pertsonaiak askoz garatuagoak zenituen? Bazuten biografiarik?\nBai, bazuten. Ez nituen idatzita e, baina buruan bai, jakina. Nik badakit nolakoa den autobidetik eroritako harri batek semea hil dion ama horren bizitza jaio zenetik hori gertatu arte. Nik badakit, baina nahi dudana da zuk imajinatzea zuk nahi duzun bezalakoa. Nik kontatu dut zer gertatu zaion istorioaren une jakin batean; gainerakoa imajinatu zuk, egin zuk zerbait, ez dut dena nik egingo.\nNarrazio gehienetan emakumeak dira protagonista.\nHala ateratzen zait, ez da ezer bilatua. Protagonista bakarra da gizona, eta hori ere hala atera da. Beti idatzi izan ditut emakumeei buruzko istorioak, eta ez gizonenak idazteko gai ez naizelako; emakumeenak interesatzen zaizkit batez ere, eta gero eta gehiago, iruditzen zaidalako baditugula kontatu ez diren zenbait gauza kontatzeko. Asko, gainera, adin batetik aurrerakoak dira. Eta gure gizarteak onartuko ez lituzkeen erabaki edo jarrerak hartu dituztenak.\nHoriek interesatzen zaizkit. Polonian ipuin jaialdi batean izan nintzen, eta andre batek esan zidan deigarria egin zitzaiola nire liburuko protagonista guztiak «amonak» zirela —hala deitu zien—, Europan oso gutxi azaldu izan dela amona protagonista; askotan dagoela hor, baina gauza nostalgiko edo haurtzaroko bat bezala, sekula ez amona izaeradunak, gaiztoak, etsipena onartzen ez dutenak. Emakumeak pertsonak gara, denak ezberdinak. Alde horretatik, asko interesatu zait protagonista moduan, eta adin batekoa, ez etxean biloben zain dagoen amonatxoa. Nahi ditut amonak esango dutenak: «Iritsi naiz honaino, baina hemendik aurrera ere bizi nahi dut». Nire adineko jendea ikusten dut ere, esanez: «Tira, adin honetara iritsita... honetara ezkero...». Honetara ezkero, zer? Bizirik zaude, ondo zaude... egin gauzak ahal duzun neurrian! Bueno, hori pentsatzen dut teorian, orduan, horretatik asko dute nire amonek.\nOro har, honetara ezkero egoeran jarri dituzu pertsonaiak, dauden lekutik atera ezinik bezala...\nBai, kanpotik ikusita, oso erraza ematen du ateratzea, baina hori da mezua, atera hortik, utzi etxe hori, utzi senar hori!\nEz dirudi lekur ederrena egoteko. Istorio bat eraikitzeko bada?\nEz segur aski hala pentsatuta, baina irakurtzen hasten zara, eta beti ari naiz ezintasun egoerei buruz, egoera patetikoei buruz.\nGure artean zabaldua dagoen jarrera bat iruditzen zaizu honetara ezkero horretan egotea?\nEz dakit, baina baietz iruditzen zait. 20 urterekin ez zaizu iruditzen, baina askotan bizitzak eramaten zaitu ez zuk pentsatu dituzun toki batzuetara, baizik halabeharrez, hobe beharrez... Eta bat-batean plantatzen zara 50 urte pasatxotan, begiratzen duzu atzera, eta esaten duzu: «Mundua jango nuela uste nuen atzo, eta orain hemen nago, isilik edo 'tira, ez nago hain gaizki ere'...». Barkatu? Ezin dut horrekin; ezin dut neronen buruarekin e, ez naiz ari inor salatzen. Eta horren aurka altxatzen naiz. 20 urterekin nuen errebeldia gogo hori —eta ez naiz ari errebeldia politiko, sozial bati buruz, ari naiz gauza txikiekiko errebeldiaz—, berdin-berdina dut barruan. Jende asko ikusten dut inguruan zoriontsu horrela, eta fenomeno iruditzen zait. Problema dut hor zoriontsu sentitzen ez den jendearekin. Orduan, istorio guztiak hortik ateratzen zaizkit, ezin dut saihestu.\nHorren kontra altxatzeko modu bat dira zure ipuinok?\nBai. Ez dakit horrela jasotzen diren, baina nire partetik oihu bat dira. Zer egiten ari gara? Herri honetan gatazkarekin daramatzagu urteak... Gatazkak daude lau paretaren barruan, inork kaso egiten ez dien gatazka txiki horiek, eta denok bizi ditugunak gutxi asko; geure etxeko lau pareten barruko harremanei buruzko gatazka horiek bai konpartitzen ditugu, onerako edo txarrerako.\nLehen ipuin liburutik duzu harremanena gai kutuna. Askotarikoak agertu dituzu honetan ere.\nMunduko gairik inportanteena iruditzen zait, bizitza bat zoriontsu edo zorigaitzeko egiteko adinakoa. Bizitzan edozer gauza gertatzen zaizula, txarrena jo dezagun, lagunduko dizun eta konplize izango den jendea baduzu inguruan, salbatua zaude; munduko gauzarik ederrena gertatuta ere, adiskidetasun sare horrek kale egiten badizu, bakarrik bazaude, zer zentzu dauka? Niri munduko gauzarik inportanteena iruditzen zait; zitzaidan, eta zait orain ere.\nHarremanen bidez gauza askori buruz hitz egin daiteke?\nDenetaz, bizitzaz hitz egin daiteke harremanetatik hasita; hori da bizitza, nire ikuspegitik, iruditzen zait munduko gauzarik inportanteena. Onartzea zu nolakoa zaren eta tokatzea parean pertsona bat bizitzan —bikotearen kasuan adibidez— onartuko duena nolakoa zaren, eta zuk bera den bezala, eta elkarren konplize izatea, eta berdin lagunak... Horren adinako satisfaziorik ezin dut topatu.\nIroniaz busti dituzu kontakizunak. Pertsona horien egoeraren kontrapuntu moduan agian?\nBizitza kontatzeko modu bat ere bada. Beste salbazio taula bat da umorearena. Bizitzan nahiko ironikoa naiz, eta idaztean ere tarte hori eman behar diet kontakizunei, ez itotzeko, bestela arnasarik gabe utziko nituzke. Eduki behar dute puntu ironikoa; ez dut uste umorea denik, gehiago da ironia.\nEsaten ez direnak ipuin askoren osagaiak dira. Zuk ere praktikan jarri duzu ariketa hori idaztean, dena ez esanez. Zer asmorekin?\nErabat. Ariketa bat da, estilo bat, ez da kontzeptualki pentsatutako zerbait. Gehiago da jolas bat.\nIrakurle bezala ere den-dena ez jakite hori gustukoa duzu?\nBai, asko gustatzen zait.\nEzinegona ere sor dezake...\nBai, baina irakurle moduan asko gustatzen zaizkit ezinegona eragiten didaten istorioak. Nik ere asko disfrutatzen dut 800 orrialdeko istorio potolo eta dena kontatzen duen batekin, ondo kontatua badago, baina seguru asko lehenago ahaztuko dudala hori, bi lerrotan barrenean zerbait eragin didana baino. Egia da oso tenple oneko egon behar duzula zenbait gauza irakurtzeko; gauza batzuk egiatan ukitzen zaituzte barruan; idazle dezenterekin, eta idazle emakume dezenterekin gertatu zait. Badago hor hariren bat, konplizitate bat, irakurle moduan eskertzen dudana. Batzuetan pentsatzen dut: «Nire burua horraino joan da, hortaz ariko da?». Eta zuk eman behar diozu irtenbidea. Irakurketak beti ezin du izan gauza atsegin eta polit bat. Nik irakurle moduan asko eskertzen dut astindu txiki bat eragiten didan istorio zati bat. Berdin pelikulekin, musikarekin... Batzuetan bai, baina askotan ez da edertasuna topatu nahi duzuna, badago hor beste zerbait... Ez dakit, esaten da denok idazten ditugula irakurri nahiko genituzkeen istorioak; igual da pentsatzea badaudela hor arima batzuk munduan elkar ulertuko genukeenak elkar ezagutuko bagenu.\nLiburu hau bakarrik ez, Koadernoa zuri nobela ere plazaratu duzu urte berean. Oso ariketa ezberdinak izan dira zuretzat?\nOso diferenteak, ez dute zerikusirik. Koadernoa zuri biren arteko lan batetik dator. Agurtzane Intxaurragak eta biok urte asko daramagu elkarrekin antzezlanak idazten. Haren antzezlanak dira nik idatzitako testuen gainean, baina beti idazten ditut nahierara; idazten dut zati bat, eta bera joaten da esaten hau edo bestea... [Xabier] Mendigurenek aipatu zidan, eta Agurtzanek ere esan izan dit antzezlanak argitaratu beharko genituzkeela. Ni beti izan naiz nahiko uzkur, baina saiatuko nintzela esan nion Xabierri; ea akotazioak kenduz, akzioak narrazio bihurtuz... ea nola eusten zion testuak. Irakurri, gustatu, eta argitaratu egin zuten. Ez du ipuin liburuaren prozesuarekin zerikusirik.\nHika Teatroak oholtzara eraman zuen istorioa, zure beste testu askorekin egin bezala. Nolakoa da zure eta Intxaurragaren arteko urteetako elkarlan hori?\nTeknikoki bakarrik idazten dut, baina denbora guztian telegidatuta bezala. Beti gaude komunikatuta, elkartzen gara tarteka aurrez aurre kafe bat hartu eta ideiak zehazteko, eta idatzi nik egiten dut, baina gero berak esaten dit hau, hori... Oso ariketa aberasgarria da guretzat, ze berak ikusi egiten du etengabe, eta nik entzun; bera ari da etengabe pertsonaiak eraikitzen, eta ni entzuten zer ari diren esaten. Bera doa eraikitzen ikusten dena, eta ni noa hori idazten bere obraren beharren arabera. Ikaragarri langilea da, izugarri konstantea eta oso perfekzionista. Asko ikasi dut berarekin. Egia da, oso gu bihurtzen garela, baina azken erabakiak harenak direla, ze gero obra berak defendatu behar du aktoreekin jendaurrean, eta ja beretzat geratzen da; ni erabat arduragabetzen naiz orduan.\nZure saioan kultur sortzaileak elkarrizketatzen dituzu egunero-egunero. Zuri sormenerako akuilu suertatzen zaizu hori? Eragiten dizu nolabait?\nEzetz esango nuke. Ari naizenean beste idazle baten liburua irakurtzen nik ahaztu egiten dut idazlea naizenik. Bueno, ezinbestekoa izango da bere tokian jartzea zenbaitetan, «hau horregatik egingo zuen, eta hemendik galdetuko diot...». Baina nire lanengan esango nuke ez daukala eraginik.\nOrduan, agian sortzaile izatea da zure lanbidean, elkarrizketak egiteko eran eragina duena?\nBai, seguru baietz, hori ezin da apartatu. Badaukat sortzen duen jendearekin nolabaiteko enpatia bat, badakidalako barreraren beste aldean nik zer ezintasun izan ditudan, edo zer momentu on. Ez dakit, baina idatziko ez banu, uste dut berdintsu egiten eta nire sormenerako gogo hori irratian gauzatzen saiatuko nintzatekeela. Galderak egiten ari dena ez da bakarrik galderak egiten ari; irratian, pareko pertsonarekin konbertsazio bat sortzen ari zara. Irratia egiteko modu bat da, eta uste dut oso gutxi praktikatzen dela.


Sukarra edo kalentura gorputzaren tenperaturaren igoera da, 38 gradu zentigradotik gorakoa. 37 eta 37.9 graduen artean dagoenean, aldiz, febrikula hitza erabiltzen da teknikoki. Giza-gorputzaren tenperatura normala 36-37°C bitartekoa da (besapean hartuta, ahoan harturik gradu erdi bat altuagoa baita) Sukarra gorputzak infekzioaren aurrean garatzen duen defentsa-mekanismoa da. Teoria honen alde hainbat argudio aipa daitezke: Gizakiak ez ezik, narrasti eta arrainek bezalako ornodunek ere tenperatura altuak dituzte infekzioak harrapatzen dituztenean Sukarra larria da 40°C-ko muga gainditzen duenean:\nSukarra edo kalentura gorputzaren tenperaturaren igoera da, 38 gradu zentigradotik gorakoa. 37 eta 37.9 graduen artean dagoenean, aldiz, febrikula hitza erabiltzen da teknikoki. Giza-gorputzaren tenperatura normala 36-37°C bitartekoa da (besapean hartuta, ahoan harturik gradu erdi bat altuagoa baita) Sukarra gorputzak infekzioaren aurrean garatzen duen defentsa-mekanismoa da. Teoria honen alde hainbat argudio aipa daitezke: * fagozitoak suspertzen dira tenperatura altuetan * mikrobio askok hazkuntza motelagoa dute 37°C-tik gora * sukarrak odoleko burdin-kontzentrazioa jaisten du; burdina funtsezko molekula da mikrobio askorentzat. Gizakiak ez ezik, narrasti eta arrainek bezalako ornodunek ere tenperatura altuak dituzte infekzioak harrapatzen dituztenean Gorputzeko tenperatura erregulatzen duen egitura hipotalamoa da. Egitura hau burmuinean dago eta termostato baten gisa jarduten du. Burmuineko egitura honetara -odolaren bidez- substantzia pirogenoak heltzen direnean tenperatura aldaketak gertatzen dira. Sukarra sortzen duten eragile nagusiak bi dira: mikrobioak (kanpo-eragileak) eta immunitate-sistemaren zelulak (barne-eragileak). Bakterioek, esaterako, endotoxinak eta peptidoglikano dute, eta immunitate-sistemaren zelulek (linfozitoek, makrofagoek...) zitokina izeneko substantziak sortzen dituzte. Biek ala biek pirogeno indartsuak dira, hots, sukarraren eragileak. Birusek edo bakterioek eragindako infekzioak sukar gehienen jatorriaren atzean daude. Hala ere, infekzioak ez diren beste gaixotasun batzuek ere (minbizia, gaitz hormonalak, estres berak ere...) sukarra sor dezakete. Ariketa fisiko handia sukarraren eragilea ere izan daiteke. Sukarraren ondorio aipagarrienak hauek dira: takikardia, takipnea (arnasketaren erritmo azkarragoa), nekea, deshidratazioa, hotzikarak eta konbultsioak (haurrengan, batez ere). Sukarra larria da 40°C-ko muga gainditzen duenean: * 40°C-tan: zorabioa, deshidratazioa, ahultasun handia eta goragaleak agertzen dira * 41°C-tan: aurrekoaz gain, burmuineko kalteak: haluzinazioak, sukar-ametsak eta txundidura * 42°C-tan: aurrekoaz gain, takikardia handia eta koma * 43°C-tan: heriotza, kasu gehienetan Sukarra jaisteko erabiltzen diren sendagaiek "antipiretiko" izena dute. Azido azetilsalizilikoa, dipirona eta parazetamola dira antipiretiko nagusiak. (eu)\nSukarra edo kalentura gorputzaren tenperaturaren igoera da, 38 gradu zentigradotik gorakoa. 37 eta 37.9 graduen artean dagoenean, aldiz, febrikula hitza erabiltzen da teknikoki. Giza-gorputzaren tenperatura normala 36-37°C bitartekoa da (besapean hartuta, ahoan harturik gradu erdi bat altuagoa baita) Sukarra gorputzak infekzioaren aurrean garatzen duen defentsa-mekanismoa da. Teoria honen alde hainbat argudio aipa daitezke: Gizakiak ez ezik, narrasti eta arrainek bezalako ornodunek ere tenperatura altuak dituzte infekzioak harrapatzen dituztenean Sukarra larria da 40°C-ko muga gainditzen duenean: (eu)


Pitzadura | Iritzia | GARA Euskal Herriko egunkaria\n2020 ABU. 19\nBeren ilea luze eta natural eramanda, irakasleek errieta egiten diete, mutil- nahiz neska-lagunek ez dituzte gustuko, ez dute lan onik lortzen, edo atzekoa kexu agertzen zaie zinema-aretoan. Horren beldur dira behintzat\nGainontzeko torturen deskripzioak baino gehiago, atxiloketaren lehen unetik beretik antiojoak kendu zizkiotela irakurtzeak asaldatu zuen I. bereziki; edo sakonago, biziago ziztatu; erlearen ustekabeko eztenak nola. I.-k txikitatik betaurrekoak erabiltzeak izango zuen zerikusirik horretan.\nArropa behar bezala garbitu ezinarena iltzatu zitzaion B.-ri gogoan, preso baten senideak kartzelako bizitzaren berri eman zionean. Koadro zuri-gorri, zuri-urdin edo zuri-berdedun plastikozko poltsa handiak eskuan, geografian ipar eta hego, sor- eta sartalde ibili beharraren arrazoia amorragarriago egin zitzaion, preso politikoen sakabanaketa edo existentzia bera baino.\nLiburu batean aurkitu berri dut Erresuma Batuko emakume beltzek bizi duten zapalkuntza modu ugarien berri. Nazio, klase, arraza, genero, kultura, hizkuntza eta bestelako zapalkuntzak nozitzen dituzte belaunaldi ezberdinetako emakumeek Bernardine Evaristoren “Girl, Woman, Other” liburu mardul eta ederrean. Ikasi ditudan gauza guztien artetik, kontu bat darabilt burutik kendu ezinik. Emakume beltzek burua kaskamotz eta ileordea eramatea oso ohikoa omen da; araua gaur egungo gazteen artean. Beren ilea luze eta natural eramanda, irakasleek errieta egiten diete, mutil- nahiz neska-lagunek ez dituzte gustuko, ez dute lan onik lortzen, edo atzekoa kexu agertzen zaie zinema-aretoan. Horren beldur dira behintzat. Huskeria dirudi jasaten dituzten jipoi eta bortxaketen aldean. Baina ileordearen xehetasun orokortuak ireki du zirrikitua nire gogo zailduan.\nIzugarrikeria handietan gertaera nagusiak ezagunak izaten dira, haien berri izan nahi duenarentzat behintzat. Eta izugarrikeriak errepikatzearen poderioz, erraz irudikatzen ditugu hainbat ezaugarri eta, azkenerako, esan gabe joan ohi dira. Azala gogortu egiten zaigu, eta amorrua baretu. Xehetasunaren ziztada izan daiteke bidezko haserrea berpizteko modu bakarra.\nLeonard Cohenek kantatzen zuen bezala, «gauza orok dauka bere pitzadura; hola egiten du argiak barrura». Edo bere hitzetan: «There is a crack in everything, that’s how the light gets in».


Liburu aurkezpena: Isidoro Fagoaga. El tenor olvidado (German Ereña Minguez) - Berako Agenda\nLiburu aurkezpena: Isidoro Fagoaga. El tenor olvidado (German Ereña Minguez)\nberakoagenda osteguna, 2018\_\_\_\_\_\_\_\_\_\_\_\_\_\_\_'k2018\_\_\_\_\_\_\_\_\_\_\_\_\_\_\_' iraila\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 20 Albisteak\nEguna: irailaren 27a, ortzeguna\nLekua: Herriko etxeko batzar aretoa (2. solairua)\nAntolatzaileak: Nafarroako Gobernua eta Berako Udala\nNafarroako Gobernuak eta Berako Udalak elkarrekin editatutako liburua.\nBiografia hau istorio baten istorioa da. Nafarroako pertsonaia bitxi eta ospetsu baten kutxa batzuen istorioak dira; arrazoi politiko eta kulturalengatik ahantzia izan dena. Urtetan German Ereñak ikertu zituen kutxa horiek eta informazio pertsonala, argazkiak eta kazetaritza testuak jaso zituen; horiek bere bizitza artistiko eta literarioaren lekuko dira eta adierazten dute zenbateraino maitatu zuen bere lurraldea nafartarra zein euskalduna sentitu zen bidasotar honek. Eladio Esparza nobelista lesakarrak zioen bezala Isidoro Fagoaga Larrache (Bera, 1893; Donostia, 1976), idazlea eta «Wagnerren interprete famatua izan zen, bere herrian ahantzia izan dena eta izen handikoa atzerrian». XX. mendeko 20 eta 30eko hamarkadetan Espainia, Portugal, Italia (zazpi denboraldiz izan zen Milango La Scalan) eta Argentinako antzoki nagusietan izan zuen arrakasta. 1937ko apirilean, Gernika bonbadartua zela jakitean eta bere herriarekiko konpromisoaren seinale, bizitza artistikoa utzi zuen betirako eta Donibane Lohizunera erbesteratu zen; orduz geroztik bere pasiora dedikatu zen: literaturara. Gernika aldizkari humanista berreskuratu eta sustatu zuen Iparraldean eta Buenos Airesen; azken honetan, hamaika artikulu argitaratu zituen La Prensa egunkariarentzat, gehienak Euskal Herria eta bere kulturarekin lotuak. Orain 125 urte betetzen dira bera jaio zela eta Nafarroako Gobernuak eta Berako Udalak elkarrekin argitaratu dute monografia zabal bat bere oroitzapena biziberritzeko asmoz.\nLiburu honek badu osagarri garrantzitsu bat euskarri digitalean. Ehun eta zazpi eranskin dira (artikuluak, gutunak, kritikak, bitxikeriak, oroitzapenak) euren luzerarengatik bertsio idatzian sartu ez direnak eta horiekin batera ehun argazki datoz bere bizitzaren momentu interesgarrienak biltzen dituztenak.


Getxoko Udalak dirulaguntzen beste lerro bat ireki du saltokien eta lotutako zerbitzuen eraldaketa digitalerako. Horretarako, 30.000 euroko partida bat bideratu du, Getxo Ekinez planaren barruan, COVID-ak sektorean dituen ondorioak aurreikuseko.\nMerkataritza digitala! proiektuaren bidez, Udalak bultzatu nahi ditu udalerriko merkataritza-jarduerarekin lotutako eraldaketa digitaleko proiektuak edo mikro-proiektuak, bai barne-kudeaketan, bai bezeroekiko merkataritza-kanalean. Prozesuak honako hauek izan daitezke: erosteko, saltzeko, kudeatzeko, Bai Tiket-era egokitzeko, komunikazio eta presentzia digitalerako kanal berriak ezartzeko, online saltzeko...\nIñigo Urkitza Ekonomia Sustapeneko zinegotziak adierazi duen bezala, “eraldaketa digitala bizkortu egin da azken bi urteotan, COVID-19ak sortutako pandemiaren ondorioz eta zuzenean eragin die lehiakortasuna hobetzeko kudeaketa modu nabarmenean doitu behar izan duten enpresei. Gobernu taldeak digitalizazioa Getxoko merkataritzaren lehiakortasuna hobetzeko funtsezko faktore gisa ikusten du beraz, saltokiek planteatzen dituzten aldaketak askotarikoak izan daitezke, beren izaeraren eta beharren arabera, bai barne-kudeaketan, bai bezeroarekiko merkataritza-kanalean”.\nInformazio gehiago eta oinarriak: www.getxo.eus/getxolan ; tfno.: 94 466 01 40 eta getxolan@getxo.eus (gaia: Merkataritza digitala).


Leitzako Udalak funtzio anitzetako hiru langile kontratatzeko deialdia egin du - Leitzaldea - Erran.eus\nLeitzako Udalak funtzio anitzetako hiru langile kontratatzeko deialdia egin du\nTtipi-Ttapa 2018-04-03 07:58\nEskaera eta agiriak udaletxean aurkeztu beharko dira\nEskaerak apirilaren 13ko 12:00ak arte aurkez daitezke, udaletxean\nLeitzako Udalak, besteak beste, herriko irisgarritasuna hobetzea asmo, hiru langile kontratatuko ditu, lan jardunaldi osoan eta sei hilabeteko iraupenarekin. Langile horiek oztopo arkitektonikoei aurre egin eta irisgarritasuna hobetzea izanen dute lehentasun.\n2018ko maiatzaren 14an hasteko bada ere, eskaera eta agiriak aurkezteko epea apirilaren 13an 12:00etan bukatuko da. Bien bitartean, Udala, herritarren eta herriko zenbait talderen eskaerak kontuan hartuz, oztopoak gainditzeko plangintza zehazten ari da. Finean, leitzarren ongizatea bermatu eta guztiontzat irisgarria, jasangarria eta segurua den Leitza eraikitzeko urrats bat eman nahi du.\nHiru langileok kontratatzeko, eskola ziurtagiria edo baliokidea, euskararen ezagutza (proba baztertzaile bat eginen da), Nafarroako Enplegu bulegoan izena emana izatea eta langabezian egotea eta gidatzeko baimena eskatuko zaie. Bestalde, bai lanpostuarekin erlazionaturiko formazio akademikoa eta osagarria bai eta urtebete lehenago langabezian egotea ere, aintzat hartuko dira.\nInteresdunek hiru proba egin beharko dituzte, euskara proba (baztertzailea, apirilaren 19an); teorikoa (apirilaren 23an); eta praktikoa (apirilaren 26an). Informazio gehiago www.leitza.eus atarian eskura daiteke. Bestalde, bai lanpostuarekin erlazionaturiko formazio akademikoa, bai eta osagarria ere, aintzat hartuko dira.